title: Aleksander von Kothen

text: Vuonna 1900 von Kothen siirrettiin Sumin kadettikouluun, jossa hänet ylennettiin everstiksi 1906. Sumissa hän palveli vuoteen 1910 alkuun, jolloin hänet nimitettiin Suomen suuriruhtinaskunnan senaattiin 12. tammikuuta 1910 maanviljelystoimikunnan päälliköksi. von Kothen ylennettiin senaattorina ollessaan kenraalimajuriksi. Hän palveli kahdessa "sapelisenaatissa", niin Markovin kuin Borovitinovinkin aikana, aina tsaarivallan päättymiseen asti 26. maaliskuuta 1917. Sen jälkeen von Kothen palasi Pietariin, jossa hän kuoli myöhemmin bolševikkien vankina.


title: Numeromurha

text: Numeromurha ("Murder by Numbers") on vuonna 2002 ensi-iltansa saanut yhdysvaltalainen toimintatrilleri.


title: EP-levy

text: EP-levy (lyhenne sanoista Extended Play) on musiikissa käytettävä termi, joka tarkoittaa yleensä vinyylilevyn tai CD-levyn muodossa julkaistavaa äänitettä, joka sisältää enemmän materiaalia kuin yksi single, mutta on liian lyhyt käydäkseen albumista. Tämän vuoksi EP-levystä voidaan käyttää myös termiä minialbumi. EP-levyllä on yleensä 4–7 kappaletta.


title: EP-levy

text: Vinyyli-EP:t ovat joskus 10″, erotuksena albumien 12″ ja singlejen 7″ tai 12″ normaalijulkaisuista.


title: Therese Alshammar

text: Therese Alshammar (s. 26. elokuuta 1977 Solna) on ruotsalainen uimari ja olympiamitalisti. Hän on erikoistunut vapaauintiin ja perhosuintiin. Hän on voittanut naisista eniten arvokilpailumitaleja. Hänet on Ruotsissa valittu vuoden 2010 urheilijaksi.


title: Therese Alshammar

text: Hänen kansainvälinen arvokilpailudebyyttinsä tapahtui pitkän radan MM-kilpailuissa 1994 Roomassa, joissa hän selviytyi välieriin 100 metrin selkäuinnissa. kesäolympialaisissa 1996 Alshammar osallistui myös tälle matkalle, mutta putosi välierissä. Ensimmäisen arvokisamitalinsa hän voitti 50 metrin vapaauinnissa pitkän radan EM-kilpailuissa 1997. Hän kirkasti mitalinsa hopeaksi vuonna 1999. Kesäolympialaisissa 2000 Alshammar murtautui koko maailman tietoisuuteen voittamalla hopeamitalit 50 ja 100 metrin vapaauinneissa, ja pronssia 4 × 100 metrin vapaauintiviestissä. Pitkän radan MM-kilpailuissa 2001 Alshammar voitti kaksi hopeaa, 50 metrin vapaauinnissa ja 50 metrin perhosuinnissa. Pitkän radan EM-kilpailuissa 2002 Alshammar voitti kultaa 50 metrin vapaauinnissa. Vuonna 2004 Alshammarin päätavoite oli kesäolympialaiset. Ainoalla matkallaan, 50 metrin vapaauinnissa, hän jäi niukasti mitalien ulkopuolelle ollen neljäs. Pitkän radan MM-kilpailuissa 2005 Alshammar voitti pronssia 50 metrin perhosuinnissa, ja voitti samalla matkalla MM-kultaa lyhyen radan MM-kilpailuissa 2006. Lisäksi pitkän radan MM-kilpailuissa 2007, hän jatkoi menestyksekästä mitaliputkeaan 50 metrin perhosuinnissa, tuloksena taas MM-kulta. Lisäksi hän voitti kyseisissä kilpailuissa hopeaa 50 metrin vapaauinnissa. Myös Rooman MM-kilpailuissa 2009 hän sai hopeaa 50 metrin vapaauinnissa. Alshammar saavutti 67. arvokilpailumitalinsa Budapestin EM-kilpailuissa 2010 nousten eniten arvokisamitaleja saaneeksi uimariksi ohi Martina Moravcován.


title: Therese Alshammar

text: Alshammar ui 18. maaliskuuta 2000 Ateenassa 50 metrin vapaauinnin uudeksi maailmanennätykseksi lyhyellä radalla 23,59, ja paransi omissa nimissään ollutta ME-aikaa puolella sekunnilla. Hän oli pitkään ainoa nainen, joka oli uinut 50 metrin vapaauinnin alle 24 sekunnin lyhyellä radalla. 13. kesäkuuta 2007 hän ui 50 metrin perhosuinnin uudeksi maailmanennätykseksi 25,46. Alshammar edustaa seuratasolla tukholmalaista SK Neptunia. Hän voitti 73. Ruotsin mestaruutensa vuonna 2006 nousten eniten Ruotsin mestaruuksia voittaneeksi uimariksi ohi Anders Holmertzin.


title: Therese Alshammar

text: Alshammar esiintyi vuonna 2004 P. V. Lehtisen ohjaamassa uintiaiheisessa elokuvassa "Krooli". Hän esitti elokuvassa itseään.


title: Sirkka Tälli

text: Sirkka Tälli on suomalainen drag-artisti, jota esittää näyttelijä Pertti Kinanen. Hahmo tuli tunnetuksi MTV3-televisiokanavan "Punainen planeetta" -keskusteluohjelmassa 1997–1998, jonka tuottajana toimi Liisa Akimof. Syksyllä 2000 Sirkka Tälli esitti kuluttajille ympäristöneuvoja antavaa ”tutkivaa journalistia” Yleisradion ohjelmasarjassa "Ekoisti". Hän on esiintynyt usein juontajana sekä valtaväestölle että seksuaalivähemmistöille suunnatuissa tilaisuuksissa.


title: Old Stuck-up

text:
Old Stuck-up on Tuomas Veturi -kirjasarjassa esiintynyt huonotapainen dieselveturi. Sen värit ovat sininen ja keltainen.
Old Stuck-up esiintyi Christopher Awdryn vuonna 1984 ilmestyneessä kirjassa "James and the Diesel Engines". Siinä Jaska-veturi puhuu Henri-veturille, ettei hän pidä dieseleistä, paitsi heidän rautatien Pontuksesta ja Bearista, joka on samaan aikaan peseytymässä. Tuon jälkeen kerrotaan, että Toiselta rautatieltä saapuu vierailulle dieselveturi.


title: Old Stuck-up

text: Pian Old Stuck-up saapuu ja huomaa, että tallissa asuu höyryvetureita ja jumittautuu ulos sekä kieltäytyy liikkumasta. Pontus ja Jaska joiden on määrä esitellä paikkoja taas ovat Stuck-upille vihaisia ja he puhuvat tälle vihaisina.


title: Old Stuck-up

text: Aamulla, kun kaikki ovat lähteneet hommiinsa Old Stuck-up päättää lähteä liikkeelle, mutta liukastuu öljyisillä kiskoilla, joilla Pontus ja Bear ovat äskettäin olleet. Old Stuck-up menee rymisten seinän läpi takapihalle. Kukaan ei loukkautunut ja kun Old Stuck-up on saatu ylös, hän lähtee samoin tein takaisin kotiinsa. Tuon jälkeen muut ovat iloisina tallissaan ja sanovat, että herra päätarkastaja kutsuu kaikkia dieseleitä hyödyllisiksi, mutta sellaiseksi hän ei kutsunut Stuck-upia.


title: Idänkaulustrappi

text: Idänkaulustrappi ("Chlamydotis macqueenii") on trappien heimoon kuuluva kurkilintu. Lajin, silloisen alalajin, kuvaili ja nimesi John Edward Gray vuonna 1832.


title: Idänkaulustrappi

text: Linnun pituus on 55–65 cm, siipien kärkiväli 125–151 cm ja paino 1,2–3,2 kg. Idänkaulustrappi on kookas, pystyssä kulkeva, melko pitkäkaulainen lintu. Se on yläpuolelta hiekanruskea tummin raidoin ja alapuolelta valkoinen. Kaulan sivulla vanhalla linnulla on musta pitkittäisraita, joka puuttuu nuorilta linnuilta. Jalat ovat pitkät ja vahvat, harmaat. Sukupuolet ovat lähes saman näköisiä, naaraan ollessa hieman pienempi ja harmaampi. Siipisulat ovat päältä mustat, käsisiivessä on suuri valkea laikku.


title: Idänkaulustrappi

text: Idänkaulustrappi on lähes mykkä, vain poikaset pitävät piipittävää kutsuääntä. Soidintanssissa se pörhistää kaulan ja päälaen valkoiset höyhenet ikään kuin kaulukseksi ja tepastelee ympäriinsä. Se lentää pöllömäisesti hieman nykivin, hitain siiveniskuin.


title: Idänkaulustrappi

text: Hyvin saman näköiseen lännenkaulustrappiin eroina ovat idänkaulustrapin vaaleampi väritys ja isompi koko.


title: Idänkaulustrappi

text: Pesimäalue ulottuu Siinain niemimaalta Arabian niemimaalle, Iraniin, Kazakstaniin, Mongoliaan ja Kiinaan. Laji on luokiteltu vaarantuneeksi etenkin talvehtimisalueilla tapahtuvan liiallisen metsästyksen takia. Pohjoiset populaatiot ovat muuttolintuja, jotka talvehtivat Intiassa, Pakistanissa ja Persianlahden valtioissa. Suomessa idänkaulustrappi on tavattu kerran: 19. syyskuuta 1861 ammuttiin koiras Helsingissä. Kyseinen lintu on Helsingin yliopiston kokoelmissa.


title: Idänkaulustrappi

text: Kuivat avomaat, arot ja tasangot, paikoin myös matalaa pensaikkoa kasvavat avomaat.


title: Idänkaulustrappi

text: Pesä on kuoppa maassa. Munia on 2 tai 3, joskus 4. Haudonta-aika on noin 24 päivää.


title: Idänkaulustrappi

text: Kaikkiruokainen. Syö kasvinosia, hedelmiä ja siemeniä, sekä hyönteisiä ja muita selkärangattomia sekä matelijoita.


title: The Lucy Show

text: The Lucy Show oli Lucille Ballin tähdittämä televisiosarja, jota tehtiin vuosina 1962–68. Se oli jatkoa Ballin aikaisemmalle ja huomattavasti kuuluisammalle televisiosarjalle "I Love Lucy". Sarja nimettiin alun perin "The Lucille Ball Show'ksi", mutta nimi muutettiin pian lyhyempään muotoon. "The Lucy Show" kesti kuusi tuotantokautta ja siinä oli yhteensä 156 jaksoa, joista jokainen kesti noin 30 minuuttia. Se oli lajityypiltään tilannekomedia.


title: The Lucy Show

text: Sarja kertoo leskeksi jäänestä naisesta nimeltä Lucy Carmichael (Ball), joka asuu New Yorkin osavaltiossa kahden lapsensa, ystävänsä ja tämän lapsen kanssa. Hahmot kuitenkin vaihtuivat usein vanhojen näyttelijöiden lähtiessä ja uusien saapuessa sarjaan. Lucille Ballin hahmo oli ainoa, joka oli mukana kaikkina kausina. Myös useat julkkikset tekivät vierailuja suosittuun sarjaan, heidän joukossaan muun muassa Dean Martin, George Burns ja Joan Crawford.


title: The Lucy Show

text: Sarja päättyi vuonna 1968, kun Ball myi sarjan omistavan tuotantoyhtiönsä Desilu Productionsin Gulf and Western Industries -yhtiölle. Hän ei halunnut enää esiintyä sarjassa, jota ei omistanut. Ball loi kuitenkin vielä yhden televisiosarjan, jolle hän antoi nimen "Here's Lucy" ja jonka pääosaa hän jälleen itse esitti. Se oli käytännössä jatkoa "The Lucy Show'lle", vaikka kuvasikin eri hahmoja. Hahmoissa oli kuitenkin paljon yhdenkaltaisuutta "The Lucy Show'n" hahmojen kanssa. "Here's Lucy" kesti sekin kuusi tuotantokautta. Se lopetettiin vuonna 1974.


title: Ernesti Rainesalo

text: Ernesti Rikard Rainesalo (vuoteen 1906 Ernst Richard Rothström; 8. huhtikuuta 1864 Eurajoki – 16. elokuuta 1929 Helsinki) oli suomalainen asianajaja, joka toimi senaattorina toisen sortokauden aikaisessa niin sanotussa amiraalisenaatissa. Hän kuului vanhasuomalaiseen puolueeseen, mutta ei ollut virallisesti senaatissa sen edustajana.


title: Ernesti Rainesalo

text: Rainesalo syntyi kirkkoherra Karl Fredrik Rothströmin ja hänen vaimonsa Augusta Sofia Rancken'in poikana. Hän opiskeli lakia ja toimi valmistuttuaan Suomen suuriruhtinaskunnan senaatin palveluksessa. Rainesalo valmistui ylioppilaaksi 1884. Sen jälkeen hän toimi vänrikkinä Suomen sotaväen palveluksessa, Uudenkaupungin reservikomppaniassa, Uudenmaan tarkk'ampujapataljoonassa ja Kärsämäen reservikomppaniassa aina vuoteen 1889.


title: Ernesti Rainesalo

text: Rainesalo suoritti ylemmän oikeustutkinnon Helsingin yliopistossa 1890 ja sai varatuomarin arvon 1894. Urallaan Suomen suuriruhtinaskunnassa Rainesalo palveli Turun ja Porin lääninhallituksessa ja senaatin talousosastossa. Vuonna 1905 hän toimi hetken Oulun läänin vt. kuvernöörinä. Rainesalo nimitettiin senaattoriksi 14. helmikuuta 1910, jossa hän toimi siviilitoimituskunnan päällikkönä 1912–1913 Markovin senaatissa ja sen jälkeen kamaritoimituskunnan päällikkönä 1913–1917 Borovitinovin senaatissa aina maaliskuun vallankumoukseen 1917. Tunnustuksena palveluksistaan keisarikunnalle ja keisarille Rainesalo sai 1916 todellisen valtioneuvoksen arvon.


title: Ernesti Rainesalo

text: Suomen itsenäistyttyä Rainesalo toimi asianajajana Helsingissä. Koska amiraalisenaattia pidettiin itsenäisessä Suomessa laittomana, ei sen jäseninä toimineille suomalaisille suostuttu näiden anomuksista huolimatta maksamaan valtion eläkettä.


title: Nuori luotsi

text: Nuori luotsi ("Den unge lotsen") on vuonna 1927 valmistunut suomalainen mykkäelokuva, joka perustuu Yrjö Weijolan saman nimiseen näytelmään. Elokuvan on ohjannut Erkki Karu, ja pääosissa ovat Lillan Järnefelt ja Joel Rinne, joka näytteli ensimmäistä kertaa valkokankaalla pääroolissa.


title: Nuori luotsi

text: Kaarle Halme ohjasi "Nuoresta luotsista" jo vuonna 1913 "elokuvasovituksen", joka oli alkuperäisnäytelmälle uskollisempi kuin Karun ohjaama, sillä Karu muutti elokuvan lopun näytelmästä poikkeavaksi. Vanhempi versio on kuitenkin tuhoutunut, ja siitä on jäljellä vain muutamia valokuvia.


title: Nuori luotsi

text: Elokuvan alkupuolella on näkymä Suursaaren aallonmurtajalta, jonka päässä näkyy pieni majakka. Monia muitakin kohtauksia on kuvattu Suursaarella, mm. rantanäkymiä ja kyläkujia Suurkylästä. Venettä lasketaan vesille Kiiskinkylässä. Loppupuolella on laaja maisemanäkymä yli 100 m korkealta Suursaaren Pohjoiskorkialta etelään. Elokuvassa esiintyvä kallioluoto on todellisuudessa Kirkkonummen Porkkalan edustalla sijaitseva Rönnskär, jonka tunnistaa muun muassa majakasta, joka jäi pois käytöstä 1928. Saarella toimi 1970-luvun loppupuolelle saakka luotsiasema. Tämän jälkeen saari on ollut puolustusvoimien hallussa ja se kuului Mäkiluodon linnakkeeseen. Saarella toimii myös yksi Suomen vanhimmista lintuasemista.


title: Nuori luotsi

text: Suomessa aloitettiin vuonna 1972 vanhojen suomalaisten nitraattipohjaisten elokuvien restaurointi, ja "Nuori luotsi" oli pelastetuista elokuvista ensimmäinen.


title: Nuori luotsi

text: Eero Luotola on Kalliosaaressa toimiva luotsi, jonka mielitietty on samassa kylässä asuva Annikki. He ovat tunteneet toisensa jo lapsesta saakka ja ovat lupautuneet menemään naimisiin jossain vaiheessa.


title: Nuori luotsi

text: Kesän koittaessa kylään saapuu taidemaalari Viklund, joka ihastuu Annikkiin. Luotola ei hetkeen pysty pitämään uutta kilpakosijaa poissa naisen ympäriltä, sillä hän joutuu lähtemän Kalliosaaresta työtehtävien vuoksi. Taidemaalari huomaa tilaisuutensa tulleen ja alkaa entistä pontevammin liehitellä Annikkia.


title: Nuori luotsi

text: Aikalaiskriitikot olivat suopeita "Nuorelle luotsille". Helsingin Sanomat mainitsi ansioksi teoksen tasaisuuden, mutta toisaalta piti sitä psykologisesti liian ohuena. Aamulehti piti elokuvaa Weijolan näytelmään nähden onnistuneena. Näyttelijät saivat kiitosta, tosin Hildénin jäykkyydestä esitettiin huomautuksia. Vuoden 1984 televisioesityksen yhteydessä kriitikot kehuivat "Nuoren luotsin" komeaa maisemakuvausta ja entisaikain maailmankuvan esiintuontia.


title: Nuori luotsi

text: "Nuori luotsi" kuvattiin 27. heinäkuuta 1927 – 11. lokakuuta 1927. Lillan Järnefelt oli kirjailija Arvid Järnefeltin tytär. Hän oli hankkinut kokemusta näyttelijäntyöstä Saksasta ja Tanskasta. "Nuoren luotsin" erikoisuudeksi on mainittu sen välitekstien taiten piirretyt pohjakuvat. Teoksen yleisövastaanotto oli hyvä, tosin kuitenkin ensi-iltavuotensa uusien näytelmäelokuvien heikoin Suomessa.


title: Irakin vapautuksen komitea

text: Irakin vapautuksen komitea () on yhdysvaltalainen hallituksesta riippumaton kansalaisjärjestö, jonka tavoitteena oli vapauttaa Irak Saddam Husseinista. Sillä on yhteyksiä oikeistolaisten "Project for the New American Century" ja American Enterprise Institute -ajatushautomoiden kanssa, jotka ovat vaikuttaneet Yhdysvaltain ulkopoliitikan muotoutumiseen presidentti George W. Bushin aikana. The Washington Postin marraskuussa 2002 julkaiseman artikkelin mukaan komitea pyrkii NATO:n laajentamiseen. Saddam Husseinin kukistamisen jälkeen komitea lopetti tiedottamisensa verkkosivuillaan, mutta sillä on edelleen toimisto.


title: Irakin vapautuksen komitea

text: Ruotsalainen iltapäivälehti Expressen julkaisi artikkelin otsikolla "Utrikesminister Carl Bildt till salu", jonka mukaan Ruotsin ulkoasiainministeri Carl Bildt olisi värvätty syksyllä 2002 edistämään suunnitteilla olleen Irakin sodan päämääriä.


title: Luettelo Rohanin kuninkaista

text: Tämä on luettelo Rohanin kuninkaista J. R. R. Tolkienin luomassa fiktiivisessä Keski-Maassa. Kaikki vuosiluvut ovat Kolmatta Aikaa, paitsi kolmannen haaran osalta. Kaikki kuninkaat olivat samaa sukua, Eorlin huonetta, jaettuna kolmeen haaraan, kun kuningasta ei seurannut hänen suora, oma miespuolinen jälkeläisensä. Molemmissa tapauksissa kuninkaan sisarenpoika nousi valtaan.


title: Metsäkartano

text: Metsäkartano on vuonna 1982 perustettu loma-, kurssi-, kokous-, retkeily- ja nuorisokeskus Rautavaaralla, Pohjois-Savossa. Etäisyyttä Rautavaaralle on 24 kilometriä. Päällystetty 7 kilometriä pitkä sivutie vie kartanon pihaan. Sen omistaa Rautavaaran kurssi- ja leirikeskussäätiö ja se on osa opetus- ja kulttuuriministeriön tukemaa valtakunnallista nuorisokeskusverkostoa.


title: Metsäkartano

text: Metsäkartano tarjoaa monentyyppistä majoitusta, ravintolapalveluja ja luonto-ohjelmapalveluja. Se sijaitsee kaukana pääteistä erämaassa Ylä-Keyrityn järven rannalla, joka on tunnettu hiekkarannoistaan. Laaja hiekkaranta uintimahdollisuuksineen on myös Metsäkartanon rannassa. Kartanolta käsin voi lähteä esimerkiksi melomaan, retkeilemään tai kalastelemaan ympäristöön. Kartanon ympäristöön on ilmestynyt useita geokätköjä. Melontareitti lähtee kartanolta Ylä-Keyritty-järveltä alaspäin Keyritty-jokea pitkin. Lähistön vesiin on istutettu lohikaloja. Kartanon lähellä on useita luontopolkuja. Retkeily- ja moottorikelkkareitit kulkevat sieltä eri suuntiin, kuten Tiilikkajärven kansallispuistoon. Lähistöllä sijaitsee myös nähtävyydet Pumpulikirkko ja Holinrotko.


title: Grand Hotel (elokuva)

text: Grand Hotel (joskus myös suomenkielisellä nimellä Loistohotelli, engl. "Grand Hotel") on Edmund Gouldingin ohjaama, vuonna 1932 ensi-iltansa saanut yhdysvaltalainen art deco -elokuva, jota nykyään pidetään mainitun tyylin eräänlaisena klassikkona. Se voitti myös aikoinaan parhaan elokuvan Oscarin. Kaikki muut ”parhaat elokuvat” ovat voittaneet myös jonkin toisen Oscarin, mutta "Grand Hotel" on ainoa, joka on voittanut vain ja ainoastaan parhaan elokuvan Oscarin. Se ei saanut edes muita ehdokkuuksia.


title: Grand Hotel (elokuva)

text: Elokuva sijoittuu "Grand Hotel" -nimiseen berliiniläiseen hienoon ja kalliiseen hotelliin. Tämän hotellin mukaan elokuva myös on saanut nimensä. Elokuvan pääosia esittävät Greta Garbo, John Barrymore, Joan Crawford ja Lionel Barrymore. Garbo esittää parhaat aikansa jo elänyttä balleriina Grusinskajaa ja John Barrymore tämän rakastettua paronia, von Geigernia. Crawford taas näyttelee köyhää pikakirjoittajaa Flaemmchenia, joka myös ihastuu Barrymoren hahmoon. Johnin vanhempi veli Lionel esittää kuolemaisillaan olevaa miestä Kringeleinia, joka ystävystyy paronin ja Flaemmchenin kanssa. Myös Wallace Beeryllä ja Lewis Stonella on sivuroolit elokuvassa.


title: Grand Hotel (elokuva)

text: Elokuva on huomattava roolituksestaan: sen pääosissa nimittäin näytteli suuri joukko sen aikaisia tähtiä. Tämä oli vielä siihen aikaan hyvin epätavallista ja "Grand Hotel" onkin yksi ensimmäisistä niin sanotuista all-star-elokuvista. Elokuva muistetaan usein myös Greta Garbon kuuluisista vuorosanoista ”I want to be alone” (suom. ”Haluan olla yksin”). Se liitettiin vahvasti myös Garboon itseensä, sillä tämä oli luonteeltaan hyvin vetäytyvä. Repliikki valittiin AFI:n hienoimpien elokuvavuorosanojen listalle sijalle 30.


title: Grand Hotel (elokuva)

text: Vuonna 2007 "Grand Hotel" valittiin ”kulttuurisesti, historiallisesti tai esteettisesti merkittävänä” elokuvana säilytettäväksi Yhdysvaltain kongressin kirjaston National Film Registryssä.


title: Grand Hotel (elokuva)

text: Elokuva on uudelleenfilmatisointu vuonna 1945 nimellä "Ihmisiä hotellissa" ("Week-End at the Waldorf"), tähtenä Ginger Rogers.


title: John Edward Gray

text: John Edward Gray (12. helmikuuta 1800 Walsall, Staffordshire – 7. maaliskuuta 1875 Lontoo) oli englantilainen kasvi- ja eläintieteilijä.


title: John Edward Gray

text: Hänen isänsä oli Samuel Frederick Gray (1766–1828), aikansa tunnettu farmakologi ja kasvitieteilijä. Hänen nuorempi veljensä George Robert Gray oli aikansa huomattavimpia ornitologeja. Grayn perhe muutti Lontooseen, missä John Gray opiskeli lääketiedettä. Kiinnostus kasveihin sai hänet kuitenkin muuttamaan opintojensa suunnan. Hän avusti isäänsä kirjoittamaan teoksen "The Natural Arrangement of British Plants" vuonna 1821.


title: John Edward Gray

text: Äänestyksessä häntä ei hyväksytty Linnean Society of Londonin jäseneksi. Kenties tämän johdosta hänen kiinnostuksensa suuntautui kasveista eläintieteeseen. Vuonna 1824 hän liittyi British Museumin eläintieteelliseen osastoon auttaakseen John George Childreniä matelijakokoelman luetteloinnissa. Vuonna 1840 hän peri Childrenin paikan museon intendenttinä, ja toimi siinä virassa aina jouluun 1874 saakka. Virassaan Gray osoitti suurta tarmoa ja kehitti osastostaan lopulta maailman arvostetuimman eläintieteellisen museon.


title: John Edward Gray

text: 50-vuotisen uransa aikana British Museumissa John Gray kirjoitti lähes 500 artikkelia. Monissa niistä hän kuvaili tieteelle uusia eläinlajeja, muun muassa idänkaulustrappi oli hänen kuvailemansa kaulustrapin itäisempi rotu, joka noin 165 vuotta myöhemmin erotettiin omaksi lajikseen. Kokoelmiin saatiin näytteitä eri puolilta maailmaa lukuisien tutkijoiden lahjoittamina tai myyminä, ja ne käsittivät kaikki eläinkunnan haarat. Lintujen kuvailemisen hän yleensä jätti veljensä tehtäväksi.


title: John Edward Gray

text: Vuonna 1832 hänet hyväksyttiin Royal Societyn jäseneksi.


title: John Edward Gray

text: John Gray oli myös kiinnostunut postimerkkeilystä. 1. toukokuuta 1840 ilmestyi maailman ensimmäinen varsinainen virallinen postimerkki, "Penny Black". John Gray osti niitä useita kappaleita vain säilyttääkseen ne, ja näin hänestä tuli maailman ensimmäinen tunnettu postimerkkien keräilijä.


title: John Edward Gray

text: Riisihaikara ("Ardeola grayii") on nimetty John Grayn kunniaksi.


title: Felix Saarikoski

text: Felix Florentin Saarikoski (vuoteen 1906 Serenius) (21. kesäkuuta 1857 Kuopio – 4. heinäkuuta 1920) oli suomalainen senaattori ja asianajaja.


title: Felix Saarikoski

text: Saarikoski valmistui ylioppilaaksi 1878, opiskeli oikeustiedettä Helsingin yliopistossa ja valmistui varatuomariksi 1892. Sen jälkeen hän toimi Tampereen maistraatin ja raastuvanoikeuden oikeusneuvosmiehenä 1891–1903, jona aikana edusti säätyvaltiopäivillä Tampereen kaupunkia porvarissäädyssä 1897.


title: Felix Saarikoski

text: Saarikoski valittiin Turun hovioikeuteen 1903, vapautettiin sortokauden päättyessä venäläismielisyytensä vuoksi maaliskuussa 1907, mutta palasi assessorin tehtävään uudelleen heinäkuussa 1908. Saarikoski myötäili kenraalikuvernööri A. F. Seynin johtamaa venäläistämispolitiikkaa, minkä vuoksi hänet nimitettiin senaattoriksi 21. tammikuuta 1910 oikeustoimituskunnan päälliköksi Markovin senaattiin ja edelleen 24. tammikuuta 1913 senaatin oikeusosaston varapuheenjohtajaksi. Tässä tehtävässä hän toimi aina tsaarivallan kukistumiseen asti 3. huhtikuuta 1917. Tunnustuksena palveluksistaan keisarikunnalle ja keisarille Saarikoski sai 1916 todellisen valtioneuvoksen arvon.


title: Felix Saarikoski

text: Suomen itsenäistyttyä Saarikoski toimi yksityisenä asianajajana Helsingissä kuolemaansa asti.


title: Lester Patrick Trophy

text: Lester Patrick Trophy on jääkiekon pohjoisamerikkalaisen ammattilaisliigan National Hockey Leaguen ja USA Hockey -organisaation vuodesta 1966 jakama palkinto, joka myönnetään merkittävästä jääkiekon hyväksi tehdystä työstä Yhdysvalloissa. Palkinnolle on antanut nimensä Lester Patrick (1883–1960), jääkiekkoilija ja New York Rangersin pitkäaikainen valmentaja, joka vaikutti suuresti pelin kehittymiseen nimenomaan Pohjois-Amerikassa. Palkinnon voittaja saa itselleen miniatyyriversion palkinnosta.


title: Lester Patrick Trophy

text: Palkinnon voittajat päättävään komiteaan kuuluvat NHL:n presidentti ja johtokunnan jäsen sekä edustajat New York Rangersista, Hockey Hall of Fame Rakentajat -osastosta, Hockey Hall of Fame Pelaajat -osiosta, U.S. Hockey Hall of Famesta, NHL Broadcasters’ Associationista ja Professional Hockey Writers’ Associationista. NHL:n presidenttiä lukuun ottamatta kaikki komiteassa toimivat edustajat vaihtuvat vuosittain.


title: Puukarin Pysäkki

text: Majatalo Puukarin Pysäkki on erikoistunut karjalaiseen ruokaperinteeseen. Puukarin Pysäkki sijaitsee Valtimolla, Pohjois-Karjalassa n. 8 km pohjoiseen kirkonkylältä, valtatie 6:n varrella. Se on Puukarin kylällä. Hirsisen päärakennuksen lisäksi pihapiirissä ovat Pihapirtti ja Vierastalo Rinteelä. Majatalo tarjoaa paitsi majoitustilaa, myös paikan kokous- ja koulutustilaisuuksille.


title: Zara Phillips

text: Zara Anne Elizabeth Tindall (o.s. Phillips, s. 15. toukokuuta 1981) on brittiläinen kenttäratsastaja ja Yhdistyneen kuningaskunnan kuningasperheen jäsen. Hän on koulutukseltaan hevosfysioterapeutti.


title: Zara Phillips

text: Phillips on Ison-Britannian kuningattaren Elisabet II:n tyttären prinsessa Annen ja tämän entisen puolison, ratsastusvalmentaja Mark Phillipsin ainoa tytär ja nuorempi lapsi. Kuningattaren lapsenlapsena Zara Phillips on kruununperimysjärjestyksessä sijalla 17.


title: Zara Phillips

text: Vanhempiensa tavoin Zara Phillips innostui nuorena ratsastamisesta. Phillips on kenttäratsastuksen Euroopan- ja maailmanmestari sekä BBC:n vuoden urheilupersoona 2006.


title: Zara Phillips

text: Kuningattaren vanhimpana naispuolisena lapsenlapsena Zara Phillips toimittaa myös edustustehtäviä ja osallistuu lukuisiin hyväntekeväisyystoimintoihin.


title: Zara Phillips

text: Phillips syntyi lontoolaisessa yksityissairaalassa ja kastettiin 27. heinäkuuta 1981. Phillipsin etunimen Zaran valitsi hänen enonsa prinssi Charles. Phillipsin kummit ovat hänen enonsa prinssi Andrew, Helen Stewart, Andrew Parker Bowles (Cornwallin herttuatar Camillan entinen mies) ja Hugh Thomas. Philipsilla on vanhempi veli, Peter Phillips ja kaksi sisarpuolta, Felicity Tonkin ja Stephanie Phillips.


title: Zara Phillips

text: Menestyttyään hyvin ratsastuksessa Phillips vietti välivuoden koulusta ja suuntasi Australiaan sekä Uuteen-Seelantiin. Palattuaan takaisin matkaltaan Phillips meni opiskelemaan Exeterin yliopistoon fysioterapiaa. Kenttäratsastuksen ohella Phillips harrastaa metsästystä. Aikaisemmin Phillips pelasi myös maahockeyta.


title: Zara Phillips

text: Vuonna 2006 Phillipsista tuli ensimmäinen kuninkaallinen, joka poseerasi Land Roverin mainoksessa. Vuonna 2007 Phillips sai jäsenyyden Brittiläisen imperiumin ritarikuntaan. Hän on erittäin läheinen serkkunsa prinssi Williamin kanssa. Phillips osallistuu usein erilaisiin hyväntekeväisyysjärjestöjen toimintaan, jotka ovat hänen sydäntään lähellä.


title: Zara Phillips

text: Phillips seurasi vanhempiensa jalanjälkiä kenttäratsastuksen pariin. Vuonna 2003 Phillips ilmoitti, että hän oli tehnyt sponsorisopimuksen Cantor Index -nimisen yrityksen kanssa, joka auttaa Phillipsia kattamaan kenttäratsastuksen kulut. Vuonna 2005 Phillips voitti EM-kultaa kenttäratsastuksessa, sekä voitti samalla myös kultaa joukkuekilpailussa. Samana vuonna Phillips voitti brittiläisen Sunday Times -lehden ”Vuoden urheilijanainen” -tittelin.


title: Zara Phillips

text: Vuonna 2006 Phillips voitti MM-kultaa kenttäratsastuksessa Toytown-hevosellaan ja hopeaa joukkuekilpailussa. Samana vuonna Phillips äänestettiin BBC:n vuoden urheilijapersoonaksi yleisöäänestyksessä. Phillipsin valmentajina toimivat Bettina ja Andrew Hoy. Phillips tähtäsi vuoden 2008 Pekingin olympialaisiin. Hänet valittiin olympialaisiin, mutta hänen ratsunsa Toytownin loukkaantuminen pakotti Phillipsin jättämään olympialaiset väliin.


title: Zara Phillips

text: Phillips osallistui 2012 Lontoon olympialaisten kenttäratsastukseen. Henkilökohtaisessa kilpailussa hän oli kahdeksas, mutta joukkueratsastuksessa Britannia sijoittui hopealle. Phillipsin lisäksi joukkueessa ratsastivat Nicola Wilson, Mary King, Kristina Cook ja William Fox-Pitt. Palkinnon joukkueelle jakoi Phillipsin äiti, Britannian olympiasäätiön puheenjohtaja, prinsessa Anne.


title: Zara Phillips

text: Phillips on ollut naimisissa rugbynpelaaja Mike Tindallin kanssa vuodesta 2011 lähtien. Pariskunnan ensimmäinen lapsi Mia Grace syntyi tammikuussa 2014. Tindall (käytti tyttönimeä Phillips maaliskuuhun 2016 asti) sai joulukuussa 2016 keskenmenon ilmoitettuaan julkisesti vain pari viikkoa aiemmin olevansa raskaana. Uudesta raskaudesta ilmoitettiin tammikuussa 2018 ja laskettu aika on kesäkuussa 2018.


title: Zara Phillips

text: Zara Phillips on myös 30. joulukuuta 2010 syntyneen Savannah Phillipsin ja 29. huhtikuuta 2012 syntyneen Isla Elizabeth Phillipsin, kuningattaren kahden ensimmäisen lapsenlapsenlapsen, täti.


title: Zara Phillips

text: Ennen Tindallia Phillips oli kihloissa brittiläisen jockeyn Richard Johnsonin kanssa. Phillips ja Johnson olivat yhdessä 5 vuotta, mutta erosivat marraskuussa 2003. Phillips tapasi Mike Tindallin Rugby World Cupissa Australiassa 2003. Heidät esitteli toisilleen Zaran serkku prinssi Harry.


title: Mildred Pierce – amerikkalainen nainen

text: Mildred Pierce – amerikkalainen nainen () on yhdysvaltalainen Michael Curtizin ohjaama dramaattinen film noir -elokuva, joka sai ensi-iltansa vuonna 1945. "Mildred Pierce" on tehty kirjailija James M. Cainin samannimisen romaanin pohjalta. "Mildred Piercen" nimiroolin näytteli Joan Crawford, ja Ann Blyth, Jack Carson, Zachary Scott ja Eve Arden olivat mukana elokuvan sivurooleissa. Elokuva sai ensi-iltansa Yhdysvalloissa 24. syyskuuta ja Suomessa seuraavana vuonna 22. marraskuuta. Se kestää 111 minuuttia, (tunti ja 51 minuuttia) ja tuotantoyhtiönä oli Warner Bros..


title: Mildred Pierce – amerikkalainen nainen

text: "Mildred Pierce" kertoo menestyvästä liikenaisesta Mildred Pierce Beragonista (Crawford), joka tuodaan kuulusteltavaksi epäiltynä aviomiehensä (Scott) murhasta. Tarinaa kerrotaan lukuisten takautumien kautta, ja sen kertojana toimii Mildred. Tarinaa muutettiin jonkin verran alkuperäisestä romaanista. Muun muassa Mildredin miehen murha lisättiin, useita hahmoja poistettiin ja juonta muutenkin yksinkertaistettiin. Kirjailija James M. Cainin kerrotaan olleen närkästynyt muutoksista.


title: Mildred Pierce – amerikkalainen nainen

text: Crawford voitti roolistaan parhaan naispääosan Oscar-palkinnon. "Mildred Pierce" sai lisäksi useita muita Oscar-ehdokkuuksia, kuten parhaan elokuvan ja parhaan naissivuosan ehdokkuuden.


title: Mildred Pierce – amerikkalainen nainen

text: Vuonna 1996 "Mildred Pierce" valittiin "kulttuurisesti, historiallisesti tai esteettisesti merkittävänä" elokuvana säilytettäväksi Yhdysvaltain kongressin kirjaston National Film Registryssä.


title: Mildred Pierce – amerikkalainen nainen

text:
Romaanin pohjalta on tehty lisäksi samanniminen minisarja, jonka pääosaa näyttelee Kate Winslet.
Oscar-ehdokkuudet, 1946


title: Nerkoon lentokenttä

text: Nerkoon lentokenttä oli talvisodan alussa Lapinlahden kunnan Nerkoon kylään rakennettu sotilaslentokenttä. Kenttä toimi noin vuoteen 1952 asti, jonka jälkeen se luovutettiin takaisin alueen maanviljelijöille ja on nykyään peltoa.


title: Sudenmaito

text: Sudenmaito ("Lycogala epidendrum") on lahossa puussa elävä alkueliö, joka elämänsä aktiivivaiheessa on puun sisällä hitaasti liikkuva limasieni. Limakko koostuu yhdestä suuresta solusta, jossa on tuhansia tumia, mutta ei soluvälejä. Se syö bakteereja ja alkueläimiä. Limakko karttaa valoa ja on väritön, mutta tietyssä elämänvaiheessa se nousee lahopuun pinnalle ja muodostaa 5–15 mm leveitä palleromaisia pesäkkeitä. Ne ovat aluksi hyytelömäisiä ja väriltään vaaleanpunaisia, mutta myöhemmin haalistuvat ja alkavat levittää itiöitä. Tämä tapahtuu yleensä syksyllä. Sudenmaito on yleinen koko Suomessa.


title: Toukofest

text: Toukofest on Keski-Suomen suurin maakunnallinen nuorten tapahtuma, jota järjestää Nuorten Keski-Suomi ry eli NuK-Su. Yhdistys kokoaa vuosittaista tapahtuman järjestämistä varten nuorista koostuvan ”ToukoTiimin”, joka jakaa aihealueittain vastuuta eri ryhmille. Tapahtuma järjestettiin aikaisemmin nimellä ”Koulut liikkeellä”, mutta ajatus yhdistää samaan tapahtumaan liikunta, nuorisokulttuuri ja harrastukset on ollut koko ajan sama. Toukofesteillä on joka vuosi vaihtuva teema. 2012 teemana oli "Mikä sua liikuttaa".


title: Toukofest

text: Päivällä Toukofestissä voi muun muassa pelata pelejä joukkueena, kiertää esittelypisteitä, osallistua erilaisiin kilpailuihin ja käydä seikkailuradalla. Iltajuhlissa on edellisvuosina nähty esiintymässä muun muassa Kwan, The Rasmus, Royal Family, 51koodia, Uniklubi, Cheek ja Elastinen. 2012 iltabileissä pääesintyjä oli Haloo Helsinki.


title: Toukofest

text: Tapahtuma järjestetään toukokuun viimeisellä viikolla tiistaina ja keskiviikkona Jyväskylän Hipposhallissa. Iltatapahtuma on keskiviikkona.


title: Analogia ja homologia

text: Homologiset ja analogiset rakenteet evoluutiossa ovat eri lajeilla olevia samankaltaisia rakenteita. Biologisten rakenteiden katsotaan johtuvan joko siitä, että niillä on yhteinen kantamuoto jolta molemmat ovat perineet ominaisuuden tai sitten samanlaiset rakenteet johtuvat siitä, että niitä ovat ohjanneet samanlaiset valintapaineet.


title: Analogia ja homologia

text: Analogisuutta ja homologisuutta voidaan tutkia geneettistä samankaltaisuutta vertailemalla. Jos samankaltaisen rakenteen omaavat eliöt ovat geneettisesti toistensa lähellä, on kyseessä homologisuus ja jos geneettiset erot ovat suuremmat, on kyseessä analoginen ominaisuus.


title: Analogia ja homologia

text: Se, ovatko jotkin piirteet keskenään analogisia vai homologisia riippuu myös kontekstista. Esimerkiksi lepakon ja lintujen siivet ovat keskenään samansyntyisiä ja ovat tätä kautta homologisia, jos tarkastellaan raajoja. Jos ominaisuuksia taas tarkastellaan niiden toiminnan kautta, linnun ja lepakon siivet ovat keskenään analogisia, koska linnut ja lepakot ovat kehittäneet lentämiseen tarvittavat rakenteet toisistaan riippumatta.


title: Analogia ja homologia

text:
Homologia on samankaltaisuutta joka on samansyntyistä. Tämä tarkoittaa sitä että kahden eri eläimen samankaltaisuus johtuu siitä että ominaisuus on kehittynyt kerran molempien yhteiselle kantamuodolla ja molemmat lajit ovat tämän jälkeen perineet sen.
Esimerkiksi ihmisen ja simpanssin käsien samankaltaisuuden katsotaan johtuvan homologiasta.
Ortologinen ("Orthologs") ominaisuus tai geeni ovat samankaltaisia eri lajeilla vaikka niillä onkin hieman eri toiminto. Näiden erilaisten ominaisuuksien geneettinen samankaltaisuuden katsotaan johtuvan sukulaisuudesta; ortologiset geenit ovat eronneet toisistaan lajiutumisessa.


title: Analogia ja homologia

text: Toinen määritelmä ortologialle kuvaa geenejä joilla on hyvin samankaltainen toiminta eri lajeissa. Tämä näkökantaeroaa määritelmästä siten että tässä tapauksessa ortologia ei kerro evolutiivisesta sukulaisuudesta vaan ainoastaan rakenteen samankaltaisuudesta.


title: Analogia ja homologia

text: Ortologiaa käytetään apuvälineenä taksonomisessa luokittelussa. Jos eliöt ovat geneettisesti samankaltaisia, ne on järkevää olettaa enemmän toistensa sukulaisiksi kuin ne jotka eroavat toisistaan geneettisesti enemmän. Vaikka ulkoinen rakenne näyttäisikin toiselta.


title: Analogia ja homologia

text: Homologiset sekvenssit ovat paralogisia ("paralogous") jos ne ovat eronneet toisistaa geenin kahdentuman kautta. Jos organismin geeni on kahdentumisen jälkeen mutatoitunut eri toimintoon. Koska alkuperäisestä geenistä on kopio, valintapaine sallii kopion mutatoitumisen paljon vapaammin.


title: Analogia ja homologia

text:
Paralogisia geenejä löytyy paljon saman lajin sisältä, mutta tämä ei ole välttämätöntä.
Analogiset rakenteet ovat samantoimisia rakenteita eli ominaisuus on kehittynyt samankaltaiseksi toisistaan riippumatta. Analogisia rakenteita syntyy konvergentin evoluution kautta. Tällaisia samankaltaisuuksia ovat esimerkiksi kalojen ja delfiinien samankaltainen ruumiinrakenne, jonka katsotaan syntyneen sopeutumana vedessä uimiseen.


title: CBU-87/B (kuorma-ammus)

text: CBU-87/B on lentokoneesta pudotettava kuormapommi, jollaisia on käytetty Persianlahden sodassa, Kosovon sodassa sekä Irakin sodassa. Ne sisältävät 202 tytärpommia (tytärammusta) ja niitä voi pudottaa monenlaisilla lentokoneilla, esimerkiksi F-16:n kaltaisella hävittäjällä tai B-52-pommikoneella.


title: CBU-87/B (kuorma-ammus)

text: "Ilman kerrointa oleva luku ilmoittaa, montako kasettipommia pommikone kykenee kuljettamaan pommisäiliössään. Kertoimella varustettu luku puolestaan sen, miten monta kasettipommia mahtuu rungon ulkopuolelle kummankin siiven alle. Yhteislukumäärä kertoo, miten monta tytärammusta kyetään kuljettamaan, mikäli kuormapommeja on kiinnitetty lentokoneeseen suurin määrä, minkä se kykenee kuljettamaan. F-16:n kahdessa kuormapommissa kulkee yhteensä 404 tyrtärammusta, kun taas B-52:n 24 kasettipommiin mahtuu 4 848 tytärammusta. Strategisella pommikoneella pystytään siis kuljettamaan 12 kertainen määrä tytärammuksia verrattuna Euroopan unionissakin yleiseen torjuntahävittäjä F-16 Fighting Falconiin verrattuna."


title: Lämpöurakointi

text: Lämpöurakointi on yksittäisten rakennusten tai rakennusryhmien keskitetty yleensä hakkeella toimiva lämmöntuotantomalli.


title: Lämpöurakointi

text: Lämpöurakointiprosessin idea on kokonaisvaltainen käyttövastuu lämpökeskuksesta ja biopolttoaineen (tavallisesti hakkeen) toimituksesta. Toiminnan laatua ohjaa prosessin itseohjautuva mekanismi. Hälytykset käyttöhäiriöistä menevät lämpöurakoitsijalle. Mitä parempaa polttainetta lämpöurakoitsija toimittaa ja miten hyvin huoltaa laitteita sitä vähemmän on käyttöhäiriöitä ja energiaa syntyy edullisemmin. Korvaus maksetaan tuotetusta energiasta (€/MWh) lämpömäärämittarilla mitattuna lämpökeskuksella.


title: Lämpöurakointi

text: Lämpöurakointi-nimikkeellä oleva järjestelmä teholtaan 50 kW valmistettiin Mäntyharjulla Toivolan koululle vuonna 1992. Sen kävi käynnistämässä silloinen kauppa-ja teollisuusministeri Matti Vuoria. Lämpökeskus oli Työtehoseuran ( TTS ) tutkimuskohteena. Lämpöurakoinnista vastasivat lähialueen kolme maatalousyrittäjää. Toivolan malli oli suuren kiinnostuksen kohteena ja siitä käytiin ottamassa mallia eri puolilta Suomea.


title: Lämpöurakointi

text: Heti seuraavina vuosina mäntyharjulaiset rakensivat samanlaisia lämpöurakointikohteita Pertunmaan nuorisotalolle, Kangasniemen Kutemajärven koululle ja Pornaisten koululle.


title: Lämpöurakointi

text: Mäntyharjulla hakepolttoaineen käyttö on laajasti yleistynyt pientalojen stokerikattiloissa ja taajaman kaukolämmön tuotannossa, jossa 80% lämmöstä tuotetaan hakkeella. Lämpöurakointiin liittyvät prosessit ovat kehittyneet niin, että mäntyharjulainen lämpöurakoitsija vastaa kiinteistöjen lämmöntuotannosta jo useamman kunnan alueella.


title: Pumpulikirkko

text: Pumpulikirkko on nähtävyys Rautavaaran pohjoisosassa, Pohjois-Savossa. Se on geologinen muodostuma, joka on saanut nimensä suuresta haljenneesta hiidenkirnusta, joka muistuttaa kirkkosalia saarnatuoleineen. Pumpuli-nimi on tullut ennen koko kirnun pohjaa peittäneestä sammaleesta. Hiidenkirnun lisäksi alueeseen kuuluu paikoin jopa yli 10 m korkea rotko. Alueella sijaitsee myös Sammakkolampi, joka on tunnettu ruutanoistaan. Paikka on Metsähallituksen aarnialue. Paikalle pääsee metsäautoteitä pitkin Ylä-Keyrityn järven suunnasta, jossa on myös Metsäkartanon retkeilykeskus.


title: Itäläiset

text: Itäläiset () ovat J. R. R. Tolkienin luoman Keski-Maan itäosissa asuvia ihmiskansoja, jotka palvelivat Morgothia ja Sauronia.


title: Itäläiset

text: Itäläiset saapuivat Ensimmäisen Ajan vuonna 463 Beleriandiin, jossa heitä kutsuttiin tummajaisiksi (). Osa heistä kuitenkin palveli salaa Morgothia ja tuli Beleriandiin juuri hänen kutsustaan.


title: Itäläiset

text: Fëanorin pojista vanhin, Maedhros liittoutui itäläisten suurimpien päälliköiden, Bórin ja Ulfangin, kanssa vahvistaakseen haltioiden ja ihmisten mahtia Morgothia vastaan. Bór ja hänen poikansa ryhtyivät Maedhrosin ja Maglarin vasalleiksi, kun taas Ulfang Musta poikineen (Ulfast, Ulwath ja Uldor) seurasi Caranthiria. Mutta vuonna 472 Ensimmäistä Aikaa Ulfang poikineen siirtyi Morgothin puolelle. Bórin pojat surmasivat heidät, mutta kaatuivat itse. Vihan Sodassa monet Uldorin kansan itäläiset taistelivat Morgothin puolella. Eloonjääneet vetäytyivät takaisin itään, mistä he olivat Beleriandiin tulleet.


title: Itäläiset

text: Kolmannella Ajalla itäläisiksi kutsuttiin kaikkia Rhûnissa asuvia ihmisiä. Heihin kuuluivat vaunumiehet, "balchoth" sekä Khandin varjaagit.


title: Itäläiset

text: Vaunumiehet () on itäläiskansa, joka hyökkäsi Gondoriin vuonna 851 ja jatkoi hyökkäyksiä viiden vuoden ajan. Gondorin kuningas Narmacil II varusti suuren armeijan heitä, mutta vaunumiehet surmasivat Narmacilin. Tämän jälkeen Gondor hylkäsi kaikki itäiset maansa, paitsi Ithilienin. Vuonna 1899 Dagorladin taistelussa Narmacilin poika, Calimehtar valtasi osan näistä maista takaisin.


title: Itäläiset

text: Vaunumiehet kuitenkin palasivat vuonna 1944 liittouen "haradrim"in ja varjaagien kanssa. He surmasivat kuningas Ondoherin, mutta kenraali Eärnilin johdolla "haradrim" lyötiin ja myöhemmin yllätyshyökkäyksen kautta myös vaunumiehet. Vuoden kuluttua Eärnil kruunattiin kuninkaaksi ja vaunumiesten mahti oli murtunut.


title: Itäläiset

text: Balchoth (sindaria, "Julma kansa") ovat itäläiskansa, joka hyökkäsi Gondoriin vuonna 2510 Kolmatta Aikaa ja melkein tuhosivat hallitsevan käskynhaltija Cirionin armeijan. Eorl Nuoren johtaman "éothéod"in avulla "balchoth" torjuttiin.


title: Itäläiset

text: Varjaagit () olivat kotoisin Khandista, Mordorin itä- ja eteläpuolelta. He olivat liitossa vaunumiesten ja "haradrim"in kanssa ja olivat Mustan Ruhtinaan Sauronin palvelijoita. Lännen aikakirjat kertovat kuinka varjaagit kävivät kahdesti Sauronin pyynnöstä sotaan Gondoria vastaan. Vuonna 1944 he taistelivat yhdessä Etu-Haradin ihmisten kanssa Gondorin Eärnilin armeijaa vastaan ja kärsivät tappioita Porosin kahlaamolla. Yli tuhat vuotta myöhemmin varjaagit tulivat muiden itäläiskansojen sekä "haradrim"in kanssa Sauronin Mordorin ja Morgulin armeijoiden avuksi taistellakseen Sormuksen Sodassa.


title: Simo Hurtan ratsutie

text: Simo Hurtan ratsutie on Rumossa, Valtimon pohjoisosassa, Pohjois-Karjalassa oleva nähtävyys. Se on kahdeksan kilometrin pituinen Kokkoharjun päällä kulkeva muinainen polku, jota pitkin Simo Hurtta kulki veronkeruumatkoillaan. Simo Hurttana tunnettu Simon Affleck oli 1600- ja 1700-luvun vaihteen julmimpia kruununvuokralaisia, vihattu "verovouti". Ratsutie on itsenäinen osuus UKK-reittiä Vuokatti–Koli.


title: Weasleyn perhe

text: Weasleyn perhe on Harry Potter -kirjasarjassa esiintyvä fiktiivinen velhoperhe.


title: Weasleyn perhe

text:
Arthur Weasley (s. 6. helmikuuta 1950) on Harry Potterin parhaan ystävän Ron Weasleyn isä. Hän on pitkä ja laiha, ja hänellä on Weasleyn perheen tavaramerkki, kirkkaanpunaiset (joskin jo kaljuuntuvat) hiukset. Lisäksi hän käyttää silmälaseja. Arthur on naimisissa Molly Weasleyn kanssa. Hän avioitui Mollyn kanssa, lordi Voldemortin ollessa ensimmäistä kertaa voimissaan ja nousemassa valtaan. Weasleylla on seitsemän lasta: Bill, Charlie, Percy, Fred, George, Ron ja Ginny. Arthur oli kouluaikanaan saanut entiseltä Tylypahkan vahtimestarilta Apollyon Pringlelta kiinnijäädessään näkyvät jäljet ruumiiseensa.
Arthur on rakastava isä ja aviomies. Hän on töissä taikaministeriössä ja kuuluu vaimonsa ja vanhimpien lastensa kanssa Feeniksin kiltaan. Hän ei ansaitse työssään paljon rahaa, sillä hän on kiinnostunut jästeistä ja johtaa ministeriössä jästejä käsittelevää osastoa, joka ei ole ministeriön arvoasteikolla kovin korkealla. Weasleyn perhe onkin hyvin köyhä. Harry Potterin kuudentena kouluvuotena, teoksessa Harry Potter ja puoliverinen prinssi, Arthur saa kuitenkin ylennyksen. Hänestä tuli Väärennettyjen puolustustaikojen ja suojeluesineiden paljastus- ja takavarikointiviraston päällikkö. Neljännessä kirjassa Arthur kertoo Dursleyille keräilevänsä töpseleitä ja pattereita ja omistavansa suuren patterikokoelman, mistä Molly pitää Arthuria vähän hulluna.


title: Weasleyn perhe

text: Arthur on järkevä, hauska ja arvostettu mies, joka välittää suuresti perheestään. Yltiömäinen kiinnostus jästeihin kuitenkin kummastuttaa välillä hänen lähipiiriään ja aiheuttaa noloja tilanteita. Jästikiinnostus on myös saattanut Arthurin ja muut Weasleyt huonoon valoon tietyissä piireissä, muun muassa lordi Voldemortin kannattajien eli kuolonsyöjien keskuudessa. Siellä Weasleyn perhettä pidetään "verenpettureina", koska he ovat kanssakäymisessä muidenkin kuin puhdasveristen velhosukujen kanssa, vaikka ovatkin itse puhdasverisiä.


title: Weasleyn perhe

text: Harryn viidentenä kouluvuotena, teoksessa Harry Potter ja Feeniksin kilta Arthur loukkaantuu vakavasti Voldemortin jättimäisen käärmeen Naginin hyökätessä hänen kimppuunsa, mutta Harryn ja Voldemortin välisen yhteyden ansiosta hänet löydetään ajoissa ja kyetään pelastamaan. Arthur kokeili haavaansa tikkejä, joita eräs parantaja suositteli hänelle, mitkä toimivat hyvin.


title: Weasleyn perhe

text: J. K. Rowling on sanonut haastattelussa Arthur Weasleyn olleen alun perin tarkoitus kuolla viidennessä kirjassa- Rowling oli kuitenkin niin kiintynyt Arthuriin, ettei pystynyt tapattamaan tätä ja jätti tämän näin ollen eloon.


title: Weasleyn perhe

text: Kuudennessa kirjassa Harry kertoi Arthurille epäilyksensä Dracon mahdollisesta liittymisestä kuolonsyöjiin ja hänen vieneen jotakin Borgin ja Burgesille, minkä Arthur lupasi tutkia, mutta hän ei löytänyt mitään laitonsa Malfoyden kartanosta. Arthur myöhemmin saapui Tylypahkaan Astronomiatornin taistelun jälkeen kuultuaan Billin loukkaantumisesta. Arthur myöhemmin osallistui Dumbledoren hautajaisiin perheensä kanssa. Myöhemmin Seitsemän Potterin taistelussa Arthur kuljetti luudallaan Frediä, joka oli naamioitunut Harryksi ja järkyttyi Georgen loukkaannuttua ja menetettyä korvansa. Myöhemmin Harryn, Ronin ja Hermionen soluttauduttua Voldemortin valtaamaan taikaministeriöön Arthur keskusteli Harryn ja Ronin kanssa, jotka olivat naamioituneet monijuomaliemen avulla Pyryjyväksi ja Kissimyyriksi. Myöhemmin Arthur osallistui Tylypahkan taisteluun ja yhdessä Percyn kanssa kukisti Pius Sakian.


title: Weasleyn perhe

text:
Molly Weasley (o.s. Prewett) (s. 30. lokakuuta 1950) on Arthur Weasleyn vaimo. Hän on lyhyt ja tanakka nainen. Molly on huolehtivainen ja rakastava vaikkakin topakka äiti, joka on ottanut myös Harryn siipiensä suojaan. Hän avioitui Arthur Weasleyn kanssa, kun lordi Voldemort oli ensimmäistä kertaa voimissaan ja yritti nousta valtaan. Molly huolehtii jatkuvasti perheenjäsentensä turvallisuudesta ja ottaa nämä välillä ankaraankin puhutteluun, jos tuntee sen olevan tarpeellista. Molly kertoi Harrylle kouluaikanaan palanneensa kerran iltakävelyltä Rohkelikkotorniin vasta aamuneljän aikaan, mistä Lihava Leidi läksytti häntä. Molly oli myös nuorempana salaa valmistanut lemmenjuomaa. Molly lähetti Ronille Räyhääjän tämän toisena kouluvuonna hänen varastettua Harryn kanssa lentävän auton.
Molly on menettänyt molemmat veljensä, Gideon ja Fabian Prewettin, Ensimmäisessä Velhosodassa lordi Voldemortia vastaan, mikä lisää hänen huoltaan muista. Harry Potter ja Feeniksin kilta -teoksessa paljastuu, että Mollyn edessä mörkö näyttää hänen perheensä ja Harryn kuolleet ruumiit. Ilmeisesti juuri tästä seuraa se että Harry Potter ja kuoleman varjelukset -kirjassa hän käyttäytyy Harrya kohtaan liiankin ylisuojelevasti. Mollyn tunteista Harrya kohtaan kertoo paljon se että kun Harry tulee täysi-ikäiseksi, Molly valitsee perinteen mukaiseksi lahjakelloksi alun perin veljelleen kuuluneen kultakellon kun omat pojat saivat uusia kelloja.


title: Weasleyn perhe

text: Molly on kotiäiti, ja hän pitää muun muassa kutomisesta ja ruoanlaitosta. Hänen suosikkiartistinsa on Selestina Taigori, koska tanssi hänen kappaleita nuorena Arthurin kanssa.


title: Weasleyn perhe

text: Kirjassa Harry Potter ja kuoleman varjelukset Molly tappaa Tylypahkan taistelussa Bellatrix Lestrangen tämän yrittäessä tappaa ensin Mollyn ainoan tyttären Ginnyn.


title: Weasleyn perhe

text: William Arthur "Bill" Weasley (s. 29. marraskuuta 1970) on Arthur ja Molly Weasleyn vanhin lapsi. Billillä on muiden Weasleyiden tapaan punaiset hiukset, jotka hän on kasvattanut pitkiksi - Mollyn suureksi harmiksi. Opiskellessaan Tylypahkassa Bill oli Valvojaoppilas ja Johtajapoika. Hän toimii Egyptissä velhopankki Irvetan kiroustenmurtajana, mutta syksyllä 1995 hän palaa Englantiin auttaakseen Feeniksin killassa.


title: Weasleyn perhe

text: Bill tutustuu Fleur Delacouriin, ja myöhemmin he päättävät mennä naimisiin, mistä hänen äitinsä ja sisarensa närkästyvät. Teoksessa Harry Potter ja puoliverinen prinssi ihmissusi Fenrir Harmaaselkä raatelee Billin kasvot, kun kuolonsyöjät hyökkäävät Tylypahkaan.


title: Weasleyn perhe

text: Koska Harmaaselkä ei tapahtumahetkellä ollut susimuodossa, Billistä ei tullut täyttä ihmissutta, vaikka joitain susimaisia piirteitä hänessä ilmeneekin, esimerkiksi mieltymys erittäin raakoihin pihveihin. Bill osallistui myöhemmin Albus Dumbledoren hautajaisiin yhdessä Fleurin kanssa.


title: Weasleyn perhe

text: Kirjassa Harry Potter ja kuoleman varjelukset Bill on yksi niistä, jotka naamioituivat Harryksi hämätäkseen kuolonsyöjiä. Seitsemän Potterin taistelun aikana Bill näki Vauhkomielen kuoleman ja myöhemmin yritti Lupinin kanssa etsiä tämän ruumista, mutta eivät löytäneet sitä. Myöhemmin Bill menee naimisiin Fleur Delacourin kanssa 1. elokuuta. Kuolonsyöjät hyökkäävät häihin kesken kaiken ja Bill ja Fleur pakenevat. Bill ja Fleur myöhemmin tarjosivat turvapaikan Harrylle, Ronille ja Hermionelle Simpukkamökkiin. Bill ja Fleur myöhemmin osallistuivat Tylypahkan taisteluun.


title: Weasleyn perhe

text: Myöhemmin he saavat kolme lasta nimiltään, Victoire, Dominique ja Louis.


title: Weasleyn perhe

text:
Charlie Weasley (s. 12. joulukuuta 1972) on Mollyn ja Arthurin lapsista toiseksi vanhin poika. Hän on neljä vuotta vanhempi kuin hänen pikkuveljensä Percy ja kaksi vuotta isoveljeään Billiä nuorempi.
Charlie toimi kouluaikoinaan Rohkelikon huispausjoukkueen etsijänä ja kapteenina. Charlie on legenda Tylypahkan huispaushistoriassa. Nykyään hän asuu Romaniassa, missä hän työskentelee lohikäärmeiden kanssa. Hän on lihaksikas (ja arpinen) ja hänellä on niin paljon pisamia, että hän näyttää melkein ruskettuneelta. Hän on Feeniksin killan jäsen. Charlie oli antanut vanhan taikasauvansa Ronille tämän aloitettua Tylypahkan.


title: Weasleyn perhe

text: Ensimmäisessä kirjassa Harry Potter ja viisasten kivi Charlie kirjoittaa Ronille kirjeen, mutta muutoin hän ei kirjassa esiinny. Charlie myöhemmin sai Ronilta kirjeen ja auttoi Ronia, Harrya ja Hermionea hakemaan Hagridilta laittoman lohikäärmeen Norbertin pois. Charlie myöhemmin lomaili perheensä kanssa Egyptissä Arthurin voitettua Päivän Profeetan kilpailun pääpalkinnon. Charlie esiintyy ainoastaan kahdessa Harry Potter -kirjassa. Kirjassa Harry Potter ja liekehtivä pikari hän toimittaa lohikäärmeet Tylypahkaan kolmivelhoturnajaisia varten ja Harry Potter ja kuoleman varjelukset -kirjassa hän toimii veljensä Billin häissä bestmanina. Myöhemmin Charlie osallistui Tylypahkan taistelun loppuosaan Kuhnusarvion haettua lisäjoukkoja Tylyahosta.


title: Weasleyn perhe

text: J. K. Rowling on paljastanut, ettei Charlie koskaan mene naimisiin vaan jatkaa työskentelyä lohikäärmeiden parissa Romaniassa.


title: Weasleyn perhe

text:
Percy Ignatius Weasley (s. 22. elokuuta 1976) on Weasleyn lapsikatraan kolmanneksi vanhin lapsi, neljä vuotta vanhempi kuin Ron. Hän on pitkä ja laiha, ja hänelläkin on kirkkaanpunaiset hiukset sekä isänsä tavoin silmälasit.
Hän kuuluu Rohkelikkoon, kuten kaikki muutkin Weasleyn perheestä, mikä herättää joissakin faneissa kummastusta, sillä Percyn älykkyys sopisi hyvin Korpinkynteen, ja hänen kunnianhimonsa Luihuiseen. Percy on mahtipontinen, ahkera ja verrattain vakava. Tylypahkassa hän on valvojaoppilas ja myöhemmin myös Johtajapoika, mistä tulee lisäsyy Percyn pikkuveljille Fredille ja Georgelle kiusata häntä.


title: Weasleyn perhe

text: Percy seurustelee kouluaikoinaan Korpinkynteen kuuluvan Penelope Clearwaterin kanssa. Harryn neljäntenä kouluvuonna Percy tuomaroi Bartemius Kyyryn sijaisena kolmivelhoturnajaisia.


title: Weasleyn perhe

text: Percy on erittäin kunnianhimoinen, mikä aiheuttaa lopulta harmaita hiuksia hänen perheelleen. Koulun jälkeen hän menee töihin taikaministeriöön, missä hän ylenee nopeasti mutta saa samalla aikaan välirikon perheensä kanssa ollessaan ministeriön kannalla perhettään vastaan, kun Albus Dumbledore ja Harry Potter väittävät lordi Voldemortin palanneen. Vaikka ministeriön käsitys paljastuu vääräksi, Percy ja muut Weasleyt eivät saa sovittua riitaansa. Varsinkin Percyn vanhemmat ottavat riidan raskaasti.


title: Weasleyn perhe

text: Hän tekee sovun perheensä kanssa ennen lopputaistelua. Percy selviää taistelusta hengissä. Uusi taikaministeri Kingsley Kahlesalpa ottaa hänet uuteen ministeriöönsä ja pojan ura lähteekin aivan uuteen nousuun.


title: Weasleyn perhe

text: Percy menee naimisiin Audrey-nimisen noidan kanssa ja he saavat kaksi tytärtä, Mollyn ja Lucyn. Percy nimesi toisen tyttärensä äitinsä mukaan kunnioittaakseen tätä.


title: Weasleyn perhe

text:
Fred (1. huhtikuuta 1978 – 2. toukokuuta 1998) ja George Weasley (1. huhtikuuta 1978) ovat Weasleyn kaksoset. Identtisyytensä vuoksi ainakin vieraiden on erittäin vaikeaa erottaa heidät toisistaan. Kaksoset ovat Ronia kaksi vuotta vanhempia. He tekevät alati toinen toistaan nerokkaampia ja hauskempia (mutta toisaalta joskus jopa julmilta vaikuttavia) piloja.
Heidän lempipilansa on kiusata isoveli Percya: he pihistävät joka välissä tämän valvojaoppilaan merkin ja muuttavat sitä niin että merkissä lukee kaikkien muiden paitsi omistajan itsensä silmille "Taukkikaheli". Myöhemmin kun Percysta tulee johtajapoika, kaksoset muuttavat tämänkin merkin lukemaan muille "Nipottajapoika". Tämä herättää yleistä riemua, eikä Percy ymmärrä miksi hänelle nauretaan.


title: Weasleyn perhe

text: Kaksosia sanotaan Tylypahkan pahimmiksi häiriköiksi sitten James Potterin ja Sirius Mustan. Fred ja George Weasley ovat Rohkelikon tuvan huispausjoukkueessa lyöjinä. Heidän kapteeninsa Oliver Wood kuvaa kaksosia ihmisryhmyiksi. He ovat syntyneet luonteisiinsa sopivasti aprillipäivänä.


title: Weasleyn perhe

text: Weasleyn kaksoset ovat varastaneet aikoinaan Tylypahkan vahtimestarilta, Argus Vorolta, kelmien kartan, jonka James Potter, Remus Lupin, Sirius Musta, Peter Piskuilan keksivät ja kehittivät. Kartasta on ollut kaksosille huomattavaa hyötyä keppostelussa, mutta he antavat sen Harrylle tämän kolmantena lukuvuonna, jotta tämäkin pääsisi Tylyahoon koulutovereidensa mukana.


title: Weasleyn perhe

text: He eivät suorita kouluaan loppuun Tylypahkassa vaan lopettavat opinnot kesken viimeisenä kouluvuotenaan, koska he eivät pidä koulun silloisesta rehtorista, Dolores Pimennosta. He sanovat, etteivät he tarvitse valmistumispapereita pärjätäkseen. Kaksosten paras ystävä Tylypahkassa on Lee Jordan, jonka kanssa he tekevät monia pilojaan.


title: Weasleyn perhe

text: Myöhemmin kaksoset perustavat Viistokujalle menestyvän pilailupuodin nimeltä "Weasleyn WelhoWitsit", johon Harry lahjoittaa heille alkupääomaksi kolmivelhoturnajaisissa voittamansa rahapalkinnon, tuhat kaljuunaa.


title: Weasleyn perhe

text: Molly Weasley on pitkään hyvin suutuksissaan pojille: hänen mielestään heidän olisi pitänyt unohtaa pilailupuotihaaveensa ja sen sijaan seurata Percyä suorittaen huippuarvosanat, jotta pääsisivät ministeriön palvelukseen. Poikien mielestä on kyllin häpeällistä, että kaksi perheestä on ministeriössä eivätkä edes yritäkään muuttaa suunnitelmiaan. Molly raivostuu, kun pojat tulevat kotiin viidennen vuoden jälkeen vain kolme V.I.P. -arvosanaa eli minimimäärä taskussaan - ja nekin vain arvosanalla "Kelvollinen" eli alin hyväksytty, kun Mollyn mielestä alin hyväksyttävä heidän kohdallaan olisi ollut vähintään kuudesta seitsemään "Upeaa".


title: Weasleyn perhe

text: Harry Potter ja kuoleman varjelukset -kirjassa George menettää toisen korvansa, kun Severus Kalkaros loihtii häneen Sektumsempra -kirouksen (jonka tosin oli tarkoitus osua Georgea tähdänneeseen kuolonsyöjään). Fred kuolee Tylypahkassa 2. toukokuuta 1998 käydyssä taistelussa Augustus Rookwoodin toimesta.


title: Weasleyn perhe

text: J. K. Rowling on paljastanut haastattelussa, että George jatkaa tulevaisuudessa liiketoimiaan Ronin kanssa, mutta ilmeisesti yritysnimi on vaihtunut. Kirjailijan mukaan George ei koskaan toivu täysin Fredin kuolemasta ja George ei myöskään pysty loihtimaan enää suojeliusta. George avioituu Angelina Johnsonin kanssa. Angelina oli Fredin seuralainen Tylypahkan joulutanssiaisissa heidän kuudentena oppivuotenaan. Georgelle ja Angelinalle syntyvät lapset Fred ja Roxanne.


title: Weasleyn perhe

text: Ronald "Ron, lonnukka" Bilius Weasley (s. 1. maaliskuuta 1980) esiintyy ensimmäisen kerran kirjasarjan ensimmäisessä osassa "Harry Potter ja viisasten kivi" päähenkilö Harry Potterin parhaana ystävänä ja on yksi kirjojen tärkeimmistä henkilöhahmoista. Ron on pitkä ja hontelo, ja hänellä on Weasleyn perheelle tyypilliset kirkkaanpunaiset hiukset. Hänellä on siniset silmät, suuret kädet ja jalat, pitkä nenä ja paljon pisamia. Kuten Harry ja tämän toinen ystävä Hermione Granger, Ronkin kuuluu Rohkelikko-tupaan. Hän jää usein kuuluisan Harryn maineen varjoon, mikä aiheuttaa toisinaan kitkaa ystävysten välille. Elokuvissa Ronia esittää Rupert Grint.


title: Weasleyn perhe

text: Ron menee naimisiin Hermione Grangerin kanssa, ja he saavat kaksi lasta nimeltään Rose ja Hugo.


title: Weasleyn perhe

text: Ginevra ”Ginny” Molly Potter (o.s. Weasley; s. 11. elokuuta 1981) on Harryn parhaan ystävän Ron Weasleyn pikkusisko. Ginny kuuluu Rohkelikko-tupaan.


title: Weasleyn perhe

text: Ginnyllä on kirkkaanpunaiset, pitkät hiukset, ja kirkkaat ruskeat silmät. Hänen syntymäpäivänsä on 11. elokuuta. Ginny kuuluu yhdeksänhenkiseen Weasleyn perheeseen. Hän on seitsenlapsisen perheen kuopus ja ainoa tytär. Hän on ensimmäinen Weasleyn sukuun syntynyt tyttö sitten vuosikymmenien. Ginnyn isä on Arthur Weasley, äiti Molly Weasley ja isoveljet Bill, Charlie, Percy, Fred, George ja Ron. Tytär Lily Luna Potter ja pojat Albus Severus ja James Sirius. Ginny on vuoden nuorempi kuin Harry ja Ron, sekä Hermionea kaksi vuotta nuorempi.


title: Weasleyn perhe

text: Kirjasarjan alussa Ginny vaikuttaa ujolta, mutta tämä johtuu vain siitä, että hän on ihastunut Harry Potteriin ja on tämän seurassa tuppisuuna. Toisessa kirjassa hän lähes menettää henkensä joutuessaan lordi Voldemortin ansaan – Harry kuitenkin pelastaa hänet.


title: Weasleyn perhe

text: Sarjan edetessä Ginny rentoutuu ja osoittautuu melko voimakastahtoiseksi persoonaksi ja toisinaan hän huolehtii hieman ilkikurisella vitsikkyydellään Harryn ja hänen ystäviensä viihtyvyydestä. Viidennessä kirjassa hän toimii jonkin aikaa Rohkelikon huispausjoukkueen etsijänä Harryn sijasta. Samassa kirjassa hän seurustelee myös korpinkynsiläisen Michael Cornerin kanssa, mutta eroaa tästä pojan suututtua, koska Rohkelikko voitti hänen tupansa huispauksessa.


title: Weasleyn perhe

text: Kuudennessa kirjassa hän siirtyy huispausjoukkueen jahtaajaksi ja seurustelee Harryn luokkatoverin Dean Thomasin kanssa. Harry tajuaa vihdoin tunteensa Ginnyä kohtaan, ja kouluvuoden lopulla, erottuaan Deanista, Ginny alkaa seurustella Harryn kanssa. Harry eroaa kuitenkin Ginnystä Dumbledoren hautajaisissa: hän tietää, että Voldemort käyttää Harryn läheisiä hyväkseen, ja Harry haluaa suojella Ginnya Voldemortilta. Ginny myöntää lopulta tienneensä aina, että Harry ei voi olla onnellinen, ellei taistele Voldemortia vastaan.


title: Weasleyn perhe

text: Viimeisessä kirjassa Ginny palaa kouluun, mutta Harry lähtee suorittamaan Dumbledoren antamaa tehtävää; tuhota Voldemortin hirnyrkit. Vasten vanhempiensa tahtoa Ginny osallistui osittain salaa Tylypahkan ratkaisevaan taisteluun kirjan lopussa. Hän oli tuolloin vielä alaikäinen mutta taisteli silti kuolonsyöjiä vastaan.


title: Weasleyn perhe

text: Epilogissa kerrotaan, että Ginny on naimisissa Harryn kanssa ja heillä on kolme lasta: James Sirius Potter, Albus Severus Potter ja Lily Luna Potter. Ginnyä esittää Harry Potter -elokuvissa Bonnie Wright.


title: Weasleyn perhe

text: Eräässä nettikeskustelussa Rowling kertoi Ginnyn päässeen koulun lopetettuaan huispaamaan Henkipään Harpyijat -joukkueeseen usean vuoden ajaksi. Aika vaikuttaisi olevan noin viisi vuotta: epilogissa on lopputaistelusta yhdeksäntoista vuotta, Ginnyllä oli sen jälkeen vielä vuosi koulua ja epilogin aikaan James on toisluokkalainen, siis 12–13-vuotias.


title: Weasleyn perhe

text: Ansiokkaan pelaajakauden päätyttyä – ilmeisesti hänen mentyään naimisiin Harryn kanssa (Rowling ei täsmennä) – Ginnystä tuli "Päivän Profeetan" huispaustoimittaja.


title: Weasleyn perhe

text:
Fleur Delacour on ranskalainen noita, joka käy Beauxbatonsin taikakoulua. Fleurilla on pitkät platinanvaaleat hiukset ja hän on hyvin kaunis. Fleur lausuu kaikki H:lla alkavat sanat ilman ensimmäistä H-kirjainta ranskalaisen korostuksensa takia.
Saatuaan opintonsa valmiiksi hän pääsee osa-aikatöihin velhopankki Irvetaan, ja samalla hän opettelee englannin kieltä. Fleurin toinen isoäiti on veela ja yksi hänen hiuksistaan on Fleurin ruusupuisen taikasauvan sisällä.


title: Weasleyn perhe

text: Teoksessa Harry Potter ja liekehtivä pikari hän osallistuu kolmivelhoturnajaisiin. Fleur on kiitollinen Harrylle, koska tämä pelastaa Fleurin pikkusiskon Gabriellen kolmivelhoturnajaisten toisen osuuden eli mustan järven koetuksen aikana. Harry ei kuitenkaan vaivaudu kertomaan Fleurille, ettei Gabrielle todellisuudessa ollut oikeasti kuolemanvaarassa. Fleur itse keskeyttää toisen osuuden, mutta jatkaa kolmanteen koetukseen.


title: Weasleyn perhe

text: Fleur Delacour ja Bill Weasley aikovat mennä naimisiin ja kertovat siitä kirjassa Harry Potter ja puoliverinen prinssi, vaikka Molly Weasley on ensin naimisiin menoa vastaan. Myöskään Ginny Weasley ei ilahdu asiasta, sillä hän ei pidä Fleurista. Ginny käyttää Fleurista nimitystä "Lima". Fleur ja Bill avioituvat kirjassa Harry Potter ja kuoleman varjelukset, mutta häät keskeytyvät kuolonsyöjien odottamattoman hyökkäyksen seurauksena. He muuttavat yhdessä simpukkamökkiin jonnekin päin Ison-Britannian rannikkoa. Fleur ja Bill tarjosivat turvapaikan Harrylle, Ronille ja Hermionelle Simpukkamökkiin heidän paettua Malfoyden kartanosta. Fleur ja Bill myöhemmin osallistuivat Tylypahkan taisteluun.


title: Weasleyn perhe

text: Myöhemmissä haastatteluissa on kerrottu, että Fleurilla ja Billillä on kolme lasta, vuosi Tylypahkan taistelun jälkeen syntynyt tytär Victoire, Dominique ja Louis. Vaikka sekä Dominiquea että Louisia voidaan käyttää sekä naisen että miehen etunimenä, Harry Potter ja kuoleman varjelusten englanninkielisestä versiosta ("Harry Potter and the Deathly Hallows") saamme selville Dominiquen olevan Fleurin ja Billin toinen tytär ("she") kun taas Louis ("he") on heidän ainoa poikansa. Harryn ja Ginnyn vanhin lapsi, James Sirius, yllätti Victoiren pussailemasta Teddy Lupinia.


title: Weasleyn perhe

text:
Muriel-täti (s. 1890) on Mollyn täti. Hän on suulas, tahditon ja itsekäs vanha rouva, joka tekee ensiesiintymisensä vasta Harry Potter ja kuoleman varjeluksissa, vaikka hänet on mainittu nimeltä myös edeltävissä kirjoissa.
Muriel saapuu Billin ja Fleurin häihin peräti 107 vuoden iässä ja on antanut Fleurille hopeisen tiaransa lainaksi. Muriel-täti on myös Rita Luodikon suuri ihailija ja Dumbledoren vanha tuttava. Häissä Muriel vihjaa Harrylle Dumbledoren menneisyyden synkkää puolta — tosin tyypillisen yksisilmäisestä ja lopulta valheelliseksi paljastuvasta näkökulmasta.


title: Weasleyn perhe

text: Muriel-täti ei hyväksy jästisyntyisiä velhoja, vaikkei kannatakaan yhtä jyrkkää linjaa kuin esimerkiksi Voldemort ja Dolores Pimento. Hermionea kohtaan Muriel tuntee hienoista inhoa ja toteaakin hänestä Billin ja Fleurin häissä: "huono ryhti ja luiperot nilkat". Jästivihastaan huolimatta Muriel kuuluu Feeniksin kiltaan ja toimii sille merkittäväksi eduksi seitsemännessä kirjassa. Muriel tarjoaa asuntonsa turvapaikaksi Weasleyn perheelle heidän jouduttua pakenemaan kuolonsyöjiä. Fred ja George Weasley myivät pilapuotinsa tavaroita Murielin asunnosta käsin. Myöhemmin Ollivander palautti Murielille Fleurin tiaran tämän pyynnöstä.


title: Weasleyn perhe

text: Kotikolo (engl. "The Burrow") on Weasleyn perheen omakotitalo.


title: Chiang Mai

text: Chiang Mai (, "uusi kaupunki") on Pohjois-Thaimaan suurin kaupunki ja Chiang Main provinssin pääkaupunki. Se sijaitsee noin 700 kilometriä pohjoiseen Bangkokista Ping-joen varrella. Koko provinssin väkiluku on yli 1,5 miljoonaa ja Chiang Main kaupunkialueen lähes 700 000. Virallisessa Chiang Main kaupungissa ("thetsaban nakhon") asuu runsaat 150 000 asukasta. Chiang Mai on Thaimaan toiseksi suurin kaupunki Bangkokin ollessa ylivoimaisesti suurin.


title: Chiang Mai

text: Kuningas Mengrai perusti Chiang Main vuonna 1296. Kaupungista tuli osa Siamia virallisesti vuonna 1774, kun thaikuningas Taksin valtasi sen burmalaisilta.


title: Chiang Mai

text: Chiang Main vanhaa kaupunkia ympäröi neliönmuotoinen vallihauta sekä vallihaudan sisällä kiertävät punatiiliset muurinrauniot. Muurien sisällä ovat kaupungin pyhimmät buddhalaistemppelit: Wat Phra Singh, Wat Chedi Luang ja Wat Chiang Man.


title: Ylä-Keyritty

text: Ylä-Keyritty on järvi Rautavaaralla Pohjois-Savossa. Pieni osuus siitä kuuluu Pohjois-Karjalan Valtimoon.


title: Ylä-Keyritty

text: Ylä-Keyritty on 7 km pitkä ja moniosainen, sokkeloinen Keyritynjoen latvajärvi. Se on tunnettu retkeilykohde hiekkarantoineen ja harjuineen. Männikköiset harjut jakavat järven useisiin osiin. Järven rannalla sijaitsee Metsäkartanon loma- ja retkeilykeskus. Siitä alkaa myös Keyrittyjoen melontareitti. Järven ja sitä ympäröivien lampien vesiin on istutettu lohikaloja. Järven rannoilla on monia Natura 2000:een kuuluvia alueita, kuten Kalmansaari, Huutoniemi–Härkölahdenniemi ja Keyritynniemi. Kaikki alueet ovat harjuluonnon ja -maiseman sekä geomorfologisen kohteen suojelualueita, sekä virkistyskäytön kannalta merkittäviä alueita.


title: Ylä-Keyritty

text: Nimitys Kalma-, Kalmo- tai Kalmansaari on niiltä ajoilta, kun vainajat haudattiin tilapäisesti saariin odottamaan kuljetusta kauas lähimpiin kirkkomaihin ja toisaalta suojaan pedoilta. Tuonnimisiä saaria on hyvin paljon lähikuntien alueella.


title: Iskemia

text: Iskemia (, ischaemia, sanoista "isch-" eli rajoitus ja "hema" tai "haema" eli veri) tarkoittaa paikallista hapen tai veren puutetta kudoksessa eli kudoksen paikallista verettömyyttä. Tällöin veritulppa tai muu tukos on tukkinut verenkierron tehden siitä riittämätöntä.


title: Iskemia

text: Sydänlihaskudoksen pitkäaikainen hapenpuute on "iskeeminen sydänsairaus". Se voi ilmetä esimerkiksi sydäninfarktina tai rasitusrintakipuna, jota iskeemisen sydänsairauden yhteydessä kutsutaan nimellä angina pectoris. Iskeeminen sydänsairaus voi olla muun muassa sepelvaltimotaudin aiheuttama.


title: Iskemia

text: Pitkäaikaisen iskeemisen sydänsairauden takia sairaalahoidossa oli Suomessa vuonna 2002 yhteensä kaikkiaan 9 632 potilasta, mikä on verenkiertoelinten sairauksista neljänneksi eniten. Hoitopäiviä sairaalassa kertyy pitkäaikaisen iskeemisen sydänsairauden tapauksessa kuitenkin vähemmän. Vuonna 2002 se ei ollut viiden eniten hoitopäiviä vaatineiden verenkiertosairauksien joukossa.


title: Iskemia

text: Erilaisten kamppailulajien kuten Brasilialaisen jujutsun otteet aiheuttavat hetkellisen iskemian.


title: OP Ryhmän Taidesäätiö

text: OP Ryhmän Taidesäätiö (aiemmin Pohjola Pankin Taidesäätiö, sitä ennen "OKOn taidesäätiö") omistaa arvokkaan jousisoitinkokoelman ja tukee kuvataiteita hankkimalla nykytaiteilijoiden teoksia finanssiryhmä OP:n toimitiloihin.


title: OP Ryhmän Taidesäätiö

text: Taidesäätiö perustettiin vuonna 1987 hallinnoimaan Osuuspankkien keskuspankin 1980-luvun puolivälissä hankkimia soittimia.


title: OP Ryhmän Taidesäätiö

text: Taidesäätiö omistaa yhdeksän historiallista jousisoitinta, joita se lainaa lahjakkaille nuorille soittajille.


title: OP Ryhmän Taidesäätiö

text: Soittimet haltijoineen vuonna 2018:


title: OP Ryhmän Taidesäätiö

text: Säätiön Stradivarius-viulu kuului 1900-luvun alkupuolella viipurilaisen Harry Wahlin omistukseen. Hän ryhtyi 1900-luvun alussa keräämään soittimia ja sai vuonna 1924 haltuunsa ”iiriläiseksi” kutsutun Stradivarin. Viulisti Onni Suhonen pelasti viulun talvisodasta, mutta valtaosa muista Wahlin keräämistä arvosoittimista jäi Viipuriin. Viulu ajautui Wahlin perillisten mukana Yhdysvaltoihin. Vuonna 1986 viulu tuli myyntiin Japanissa, ja sellisti Seppo Kimanen ja hänen viulistipuolisonsa Yoshiko Arai saivat silloisen OKO-pankin kiinnostumaan viulun ostamisesta pankin taidesäätiölle.


title: OP Ryhmän Taidesäätiö

text: Säätiön toinen tehtävä on tukea suomalaista kuvataidetta hankkimalla nykytaiteilijoiden töitä suoraan taiteilijoilta. Kokoelmaan kuuluu maalauksia, veistoksia ja grafiikkaa. Taidesäätiö kartuttaa kokoelmaansa vuosittain, jolloin hyödynnetään alan asiantuntijoita.


title: Arabiankielinen Wikipedia

text: Arabiankielinen Wikipedia (arab. ويكيبيديا العربية) on Wikipedian arabiankielinen versio. Se aloitti heinäkuussa 2003. Nykyään artikkeleita on yli ja se on 17. suurin Wikipedia.


title: Arabiankielinen Wikipedia

text: 9. joulukuuta 2010 mennessä arabiankieliseen Wikipediaan oli luotu 139 116 artikkelia, 795 040 sivua ja 333 039 rekisteröitynyttä käyttäjää.


title: Arabiankielinen Wikipedia

text: Arabiankielinen Wikipedia eroaa taitoltaan useimmista muista, koska arabiaa kirjoitetaan oikealta vasemmalle.


title: Orange Range

text:
ORANGE RANGE on japanilainen vaihtoehtoista rockia soittava yhtye, joka on yksi tämän hetken suosituimmista Japanilaisista yhtyeistä.
Orange Rangen musiikkityyli on monivivahteinen, ja koostuu pääasiassa rockin, hip-hopin ja popin erilaisista yhdistelmistä. Yhtye on myös tunnettu vaikutteista, joita se on ottanut erilaisten kulttuurien uniikeista musiikkityyleistä.


title: Orange Range

text: Yhtyeen perustivat vuonna 2002 Okinawassa lapsuudenystävät kitaristi Hiroyama Naoto sekä ex-rumpali Kitao Kazuhito. Myöhemmin mukaan tulivat Naoton pitkäaikainen ystävä Yoh, ensimmäinen vokalisti Hiroki sekä toinen vokalisti ja Yohin pikkuveli Ryo. Yhtyeen pysyttyä tässä muodossa muutamien kuukausien ajan, mukaan otettiin kolmas vokalisti Yamato.


title: Orange Range

text: 2002 Orange Range teki sopimuksen Spice Music -levy-yhtiön kanssa, ja julkaisi ensimmäisen mini-albuminsa "Orange Ball"in, jossa oli mukana myös yhtyeen ensimmäinen single "Michishirube". Vuonna 2003 yhtye teki sopimuksen Sony Musicin kanssa ja sai lisää julkisuutta julkaistuaan singlet "Kirikirimai" ja "Shanghai Honey", joista jälkimmäinen onnistui kohoamaan viidennelle sijalle Oriconin listoilla. Yhtyeen suosio kasvoi myös heidän kolmannen singlensä "Viva Rock"in päästyä japanilaisen animaatiosarja Naruton kolmanneksi lopputunnusmusiikiksi. Myöhemmin Orange Rangen julkaistessa ensimmäisen merkittävän singlensä "1st Contact" yhtyeen suosio oli kasvanut huomattavaksi. Vuosien saatossa Orange Rangen kappaleita onkin kuultu erilaisten tv-ohjelmien, elokuvien ja mainosten tunnus- ja taustamusiikkina, ja jopa suurissa tapahtumissa kuten vuoden 2006 FIFA World Cupissa Saksassa.


title: Orange Range

text: Vuoden 2005 puolessavälissä yhtyeen kokoonpano muuttui perustajajäsen-rumpali Kitao "Katchan" Kazuhiton erotessa Orange Rangesta. Eroamisen syyksi ilmoitettiin aluksi Katchanin pahentunut jännetulehdus, ja myöhemmin jäsenten "luovat erimielisyydet": Kazuhito ei pitänyt siitä, että yhtyeen musiikki muistutti koko ajan enemmän hip hopia ja vähemmän rockia.


title: Orange Range

text: Hiroki "Hokama Hiroki"


title: Orange Range

text: Vokalisti, keskiääni. Syntynyt 29. Kesäkuuta, 1983 Okinawalla.


title: Orange Range

text: Yamato "Ganeko Yamato"


title: Orange Range

text: Vokalisti, korkein ääni. Syntynyt 14. Tammikuuta, 1984 Okinawalla.


title: Orange Range

text: Ryo "Miyamori Ryoh"


title: Orange Range

text: Vokalisti, matalin ääni. Syntynyt 01. Lokakuuta 1985 Okinawalla.


title: Orange Range

text: Yoh "Miyamori Yoh"


title: Orange Range

text: Basisti. Syntynyt 11. Joulukuuta 1983 Okinawalla.


title: Orange Range

text: Naoto "Hiroyama Naoto"


title: Orange Range

text: Kitaristi. Syntynyt 08. Toukokuuta, 1983 Okinawalla.


title: Orange Range

text: Katchan "Kitao Kazuhito"


title: Orange Range

text: Rumpali, erosi bändistä vuonna 2005. Syntynyt 19. kesäkuuta 1983.


title: PubChem

text: PubChem on molekyylitietokanta. Sitä ylläpitää USA:n kansallisen lääketieteellisen kirjaston (National Library of Medicine, NLM) osasto NCBI (National Center for Biotechnology Information). NLM on osa Yhdysvaltain terveysvirastoa (National Institutes of Health, NIH).


title: Pielisen museo

text: Pielisen museo sijaitsee Lieksan Pappilanniemessä Pohjois-Karjalassa. Ulkomuseon rakentaminen alkoi vuonna 1963. Se on toiseksi suurin ulkomuseo Suomessa. Alueella on lähes 70 rakennusta ja 95 kohdetta eri aikakausilta. Vanhimmat rakennukset ovat 1600-luvulta. Lisäksi siellä on esinemuseo sekä savottamuseo. Rakennuksissa ja esineissä näkyy vaikutuksia sekä idästä että lännestä. Rakennukset on ryhmitelty omiin pihapiireihinsä ja ryhmiinsä.


title: Pielisen museo

text: Näyttely esittelee kansanomaisia esineitä elinkeinohaaroittain omavaraistalouden ajalta, säätyläisperheiden esineitä sekä koulu- ja sotahistoriaa.


title: Pielisen museo

text: Museossa on kolme eri vuosisadoilta olevaa pihapiiriä. Vanhimmat rakennukset ovat 1700-luvulta:


title: Pielisen museo

text:
Museon talonpoikaistalojen päärakennus on 1800-luvulta oleva Virsuvaaran suurtupa, joka on Kelovaaran savutuvan (1821) kanssa vierekkäin yhdistettynä porstuina.
Tuuli- ja vesivoimalla toimineita myllyjä esitellään kolme:


title: Pielisen museo

text: Savottamuseossa ovat edustettuina kaikki savotan työvaiheet metsätöistä uittoon. Osa rakenteista on 1800-luvulta. Savottamuseo esittelee perinteistä metsätyötä välineineen ajalta ennen koneellistunutta metsätaloutta. Kolmelta eri vuosikymmeneltä olevat kämpät ja muut rakennukset kertovat savottalaisten arkipäivästä 1800-luvun loppupuolelta lähtien.


title: Pielisen museo

text: Maanviljelyn kehitystä esitellään kaskiviljelyksestä 1900-luvun hevosvetoisiin koneisiin sekä karjataloutta ja maidonvalmistusta kirnusta separaattoriin. Osaston kalustoon kuuluu myös useita erikuntoisia paikallishöyrykoneita.


title: Pielisen museo

text:
Näyttely esittelee erilaista palokalustoa: paloautoja, käsi- ja moottorikäyttöisiä ruiskuja sekä sammuttimia.
Osastoon kuuluu myös palojuna. Sen veturina on Suomen uusin höyrysäiliöveturi, alun perin Enso-Gutzeit Oy:n Kotkan tehtaille hankittu amerikkalainen H K Porter 31629/1948, 0-4-0F, joka siirrettiin Pankakosken tehtaita palvelleelle leveäraiteistetulle Pankakosken–Sokojoen rautatielle vuonna 1952. Junaan kuuluu lisäksi vaahtonestesäiliöllä varustettu, umpitavaravaunusta muutettu palovaunu ja Hr 3 –veturin tenderistä tehty Xg 04110 –palovaunu.


title: Joe Mullen

text: Joseph Patrick "Joe" Mullen (s. 26. helmikuuta 1957 New York, New York) on entinen yhdysvaltalainen jääkiekkoilija. Hän pelasi vuosina 1979–1997 17 kautta National Hockey Leaguessa, jossa hänen seurojaan olivat St. Louis Blues, Calgary Flames, Pittsburgh Penguins ja Boston Bruins. Mullen teki ensimmäisenä yhdysvaltalaisena jääkiekkoilija NHL:ssä 500 maalia ja 1000 tehpistettä.


title: Joe Mullen

text: Nyttemmin hän on toiminut Philadelphia Phantomsin apuvalmentajana American Hockey Leaguessa. Mullen on voittanut Stanley Cupin kolmasti.


title: The Queen

text: The Queen (esitetty televisiossa Suomessa myös nimellä "Kuningatar") on vuonna 2006 ensi-iltansa saanut Stephen Frearsin ohjaama brittiläinen draamaelokuva. Sen on käsikirjoittanut Peter Morgan. Elokuvan pääosassa kuningatar Elisabet II:na on Helen Mirren. Muissa päärooleissa ovat Michael Sheen, James Cromwell, Helen McCrory, Alex Jennings ja Sylvia Syms.


title: The Queen

text: Elokuva antaa yksityiskohtaisen kuvan kuningatar Elisabet II:n ja Tony Blairin (Michael Sheen) välisestä vuorovaikutuksesta prinsessa Dianan kuoleman jälkeen. "The Queen" keskittyy heidän taisteluunsa löytää kompromissi Dianan kuoleman käsittelyssä, kun vaihtoehtoina olivat sen pitäminen kuninkaallisen perheen yksityisenä tragediana tai kansan vaatimana laajempana surunosoituksena.


title: The Queen

text: Helen Mirrenin roolisuoritus pääosassa sai runsaasti ylistäviä arvosteluita ja hän voitti roolistaan useita palkintoja, kuten Oscarin, BAFTAn, Golden Globen, SAG-palkinnon ja Venetsian elokuvajuhlien näyttelijäpalkinnon. Lisäksi elokuvalle meni mm. parhaan elokuvan BAFTA ja parhaan käsikirjoituksen Golden Globe.


title: The Queen

text: Anna-lehteen kirjoittaneen Lauri Lehtisen mukaan ”hienovaraisen nautittava "The Queen" on yhtä aikaa satiirinen ja lempeä jämähtäneen instituution muotokuva”.


title: DrugBank

text: DrugBank on Albertan yliopiston ylläpitämä lääketietokanta. Se sisältää yli 4100 lääkkeestä yksityiskohtaisia kemikaalisia, farmakologisia ja farmaseuttisia tietoja. Lääketietoihin on linkitetty yli 15000 proteiinijaksoa. Jokaiseen tietokantasyötteeseen (DrugCard) on sisällytetty yli 80 tietokenttää, joista puolet käsittelee lääkkeeseen/kemiaan liittyviä tietoja ja toinen puoli muita tietoja, kuten proteiinitietoja.


title: Kreikankielinen Wikipedia

text:
Kreikankielinen Wikipedia on Wikipedian kreikankielinen versio. Wikipedia on "Βικιπαίδεια" kreikaksi kirjoitettuna.
Se aloitettiin 1. joulukuuta 2002. Yli 30 000 artikkelin rajan se rikkoi 12. joulukuuta 2007. Se oli heinäkuussa 2013 49. suurin Wikipedia sisältäen yli 90 000 artikkelia. Nykyään artikkeleita on yli .


title: Verimyrkky

text: Verimyrkky eli "hemotoksiini" on myrkkytyyppi, joka vaikuttaa vereen. Verimyrkyn nimi on hieman harhaanjohtava, sillä verimyrkyt eivät vaikuta pelkästään vereen, vaan tuhoavat myös muuta kudosta solumyrkkyjen tapaan.


title: Verimyrkky

text: Verimyrkyt vaikuttavat pääasiassa kahdella tavalla. Ensinnäkin ne tuhoavat punasoluja ja verisuonten seinämiä, toiseksi verimyrkky aiheuttaa verisuonissa tukoksia ja muodostaa lopulta kuolioita.


title: Verimyrkky

text: Verimyrkky aiheuttaa usein tuskallisen kuoleman, joka johtuu sisäisistä verenvuodoista ja kuolioista. Verimyrkyn aiheuttama kuolema on kuitenkin hidas verrattuna esimerkiksi hermomyrkkyyn. Verimyrkyn ihmisille aiheuttamat oireet, kuten pahoinvointi, sekavuus ja päänsärky, voivat ilmestyä vasta monen tunnin kuluttua myrkytyksestä.


title: Verimyrkky

text: Monien myrkyllisten eläinten myrkyssä on verimyrkkyjä. Esimerkiksi käärmeet, kuten kyy, tappavat ja sulattavat saaliinsa verimyrkyillä.


title: Karkialampi (varuskunta)

text: Karkialampi on Mikkelin Karkialammella toiminut Mikkelin keskikaupungilta Jyväskyläntien suuntaan itään siirretty Mikkelin varuskunta, jonka muodosti Savon Prikaati lakkauttamiseensa 31. joulukuuta 2006 saakka. Itäinen maanpuolustusalue toimi varuskunnassa vielä vuoden 2007. Varuskunta-alueena se on toiminut 1958 alkaen, kun Mikkelin varuskunnassa kaupunkialueella toiminut aliupseerikoulu siirrettiin ensimmäisenä sinne. Aluksi käytössä oli 500 hehtaarin kokoinen alue, minkä jälkeen pakkolunastettiin vielä noin 880 hehtaaria.


title: Karkialampi (varuskunta)

text: Myös nyttemmin lakkautettu Mikkelin sotilasläänin esikunta (MikSlE) ja sen edeltäjä Kymen sotilasläänin esikunta (KymSlE) ovat toimineet varuskunnassa.


title: Karkialampi (varuskunta)

text:
Nykyään Karkialammella toimivat:Karkialammin varuskunta-alue on kuitenkin luovutettu osaksi siviilikäyttöön joidenkin rakennusten jäätyä edelleen puolustusvoimien käyttöön ja sotilasalueeksi.
Puolustusvoimien varuskuntaruokalaa eikä sotilaskotia varuskunnassa enää ole.


title: Karkialampi (varuskunta)

text: Varuskunnan lakattua Mikkelin Sotilaskotiyhdistyksen ylläpitämästä Karkialammen sotilaskodista tuli vuoden 2007 alusta lounasravintola. Ravintola Pitopata muutti entiseen muonituskeskusrakennukseen keväällä 2013.


title: Karkialampi (varuskunta)

text: Entisen varuskunta-alueen Karkialammentien ja Marssitien risteyksessä (sijainti N 61°42.452' E 027°12.850') entisen sotilaskodin, ruokalan ja kellertävän entisen aliupseerikoulun risteyksessä on Savon Prikaatin kunniapaikka, Tyrjän kolmio, missä on keskellä vanha kiinteälavettinen kenttätykki sekä lipputanko. Lisäksi Jalkaväkimuseoon kuuluva sotahistoriallinen kalustonäyttely on sijoitettuna ns. panssarikumpareelle, jossa on ollut sijoitettuna parhaimmillaan yli 10 Suomessa käytössä ollutta panssarivaunua. Savon Prikaati oli jalkaväkirykmentti 7.n perinnejoukko-osasto. JR 7:ää sanottiin myös Tyrjän rykmentiksi 31.7.-4.8.1941 Parikkalan Tyrjässä käytyjen jatkosodan hyökkäysvaiheen taistelun vuoksi.


title: Karkialampi (varuskunta)

text: Senaatti-kiinteistöt myy entisiä kasarmirakennuksia kunnostettaviksi tai purettavaksi alueelta.


title: Lääkevalmisteiden sääntely

text: Lääkevalmisteiden saatavuutta on lain keinoin rajoitettu liki kaikkialla maailmassa.


title: Lääkevalmisteiden sääntely

text: Reseptiluokituksella tarkoitetaan lääkkeen saatavuutta markkinoilla. Suomessa luokituksia on pääsääntöisesti kaksi:


title: Lääkevalmisteiden sääntely

text: Osa reseptilääkkeistä saattaa vaatia erityisosaamista; tällaista lääkettä eivät kaikki lääkärit saa määrätä.


title: Lääkevalmisteiden sääntely

text:
Ulkomailla luokitukset noudattavat samoja periaatteita, mutta sääntelytasoja voi olla useita.
Esimerkiksi Yhdistyneessä kuningaskunnassa on käytössä seuraavat luokitukset:


title: Lääkevalmisteiden sääntely

text: Yhdysvalloissa:


title: Lääkevalmisteiden sääntely

text: Australiassa:


title: Hermoston välittäjäaine

text: Hermoston välittäjäaineet eli neurotransmitterit ovat yhdisteitä, jotka välittävät, voimistavat, estävät tai mukauttavat hermosolun ja toisen solun välisiä sähköisiä signaaleja. Neurotransmittereiden ja neuromodulaattoreiden yhteinen nimitys on neuroregulaattori eli hermostoon vaikuttava aine.


title: Hermoston välittäjäaine

text: Hermoston välittäjäaineita vapautuu aktiopotentiaalin seurauksena presynaptisen hermosolun viejähaarakkeen eli aksonin synapsipäätteen pienistä synapsirakkuloista hermosolun ja toisen solun väliseen tilaan eli synaptiseen rakoon, mistä osa niistä sitoutuu vastaanottavan postsynaptisen solun reseptoreihin, mikä käynnistää niihin kytkeytyvän solun fysiologisen signaalinvälitysmekanismin, esimerkiksi ionikanavan. Jos vastaanottava toinen solu on myös hermosolu, solujen välisestä tilasta käytetään nimitystä synapsi. Vastaanottava solu voi olla myös esimerkiksi poikkijuovainen lihassolu, sileä lihassolu, rauhassolu tai aistireseptorisolu. Synapsiksi kutsutaan myös signaalia, joka välittyy synapsiraon kautta.


title: Hermoston välittäjäaine

text: Hermoston välittäjäaineet voidaan jaotella useilla tavoilla. Yksi tapa on jaotella ne eksitoiviin eli kiihottaviin, inhiboiviin eli estäviin ja moduloiviin eli synapsien herkkyyteen vaikuttaviin välittäjäaineisiin. Eksitoivat välittäjäaineet välittävät signaalin eteenpäin esimerkiksi hermosolujen välillä aiheuttamalla depolarisaation vastaanottajaneuronissa, jolloin aktiopotentiaali siirtyy presynaptisesta hermosolusta postsynaptiseen hermosoluun. Inhiboivat välittäjäaineet puolestaan estävät signaalin eteenpäin kulkeutumisen esimerkiksi hermosolujen välillä estämällä postsynaptisen hermosolun aktiopotentiaalin aiheuttamalla sille hyperpolarisaation. Enimmäkseen eksitoivia hermoston välittäjäaineita ovat muun muassa asetyylikoliini, noradrenaliini, adrenaliini, dopamiini, serotoniini eli 5-hydroksitryptamiini, aspartaatti ja glutamaatti. Inhiboivia hermoston välittäjäaineita ovat muun muassa γ-aminovoihappo (GABA), glysiini ja tauriini. Moduloivia peptidirakenteisia hermoston välittäjäaineita ovat muun muassa monet hypotalamuksen erittämät hormonit, aivolisäkkeen hormonit, ruoansulatuskanavan hormonit, haiman hormonit ja endorfiinit.


title: Hermoston välittäjäaine

text: Noin 80–90 %:ssa keskushermoston synapseista välittäjäaineena toimii aminohappo, 5–10 %:ssa amiini ja 1–2 %:ssa peptidi. Aivoissa tärkeitä aminohappotransmittereita ovat muun muassa glutamaatti ja glysiini, joista edellinen saattaa olla aivojen tärkein kiihdyttävä välittäjäaine. Glutamaatilla on kolmentyyppisiä reseptoreita. Ne on nimetty niille suhteellisen spesifien agonistien mukaan N-metyylidekstroaspartaatti (NMDA)-, kainaatti- ja 1-amino-3-hydroksi-5-metyyli-iso-oksatsoli-4-propionaatti (AMPA)-reseptoreiksi; mahdollisesti on olemassa muunkintyyppisiä reseptoreita.


title: Hermoston välittäjäaine

text:
Gamma-aminovoihappo eli γ-aminovoihappo eli GABA on tärkein aivojen toimintaa jarruttava välittäjäaine. Jopa yli kolmasosa aivojen synapseista on GABAergisiä. GABA:lla on monia reseptoreita, esimerkiksi GABA ja GABA.
Monoamiinit ovat hermoston välittäjäaineita, joissa yksi aminoryhmä on aromaattisessa renkaassa kiinni kaksihiilisellä sillalla (-CH-CH-). Aminohappoja dekarboksyloivat entsyymit valmistavat monoamiineja aminohapoista, kuten fenyylialaniinista, tyrosiinista tai tryptofaanista, ja kilpirauhashormoneista.


title: Hermoston välittäjäaine

text: Välitettyään viestinsä monoamiinit palautuvat presynaptiseen terminaaliin, josta ne joko palautuvat solun sisään takaisinottoproteiinien avulla, tai hajoavat monoamiinioksidaasi-entsyymin (MAO) vaikutuksesta. MAO-estäjien (MAOI) joita käytetään muun muassa masennuslääkkeinä, vaikutus perustuu MAO-entsyymin toiminnan estämiseen. Monoamiinien kuljetukseen solusta ulos ja soluun sisään osallistuu useita kuljetusproteiineja. Esimerkiksi DAT kuljettaa dopamiinia, SERT serotoniinia ja NET noradrenaliinia solukalvolla ja VMAT1 ja VMAT2 vesikkelissä.


title: Koivuvaaran näköalapaikka

text: Koivuvaaran näköalapaikka on nähtävyys Valtimon Pajukoskella. Se sijaitsee Mustajärven viereisellä vaaralla, n. 5 km Valtimon kirkonkylältä Pajukoskelle päin. Näköalapaikalle on 300 metrin kipuaminen jyrkkää vaaranrinnettä. Ylhäältä avautuu kaunis valtimolainen kylä- ja järvimaisema Valtimon suurimmalle järvelle, Haapajärvelle päin. Alhaalla näkyvän Mustajärven erottaa varsinaisesta Haapajärvestä Liuhanniemi, johon niemenkärkeen saatiin mm. ajettua ennen vanhaa Valtimolla koteläimiä verottanut susi satimeen.


title: Allan Serlachius

text: Carl Allan Serlachius (vuodesta 1935 Särkilahti; ) oli suomalainen lakimies, professori ja poliitikko – valtiopäivämies, senaattori ja kansanedustaja.


title: Allan Serlachius

text: Serlachius saavutti molempien oikeuksien tohtorin arvon 1898 Helsingin yliopistossa ja toimi myöhemmin Helsingin yliopiston rikosoikeuden ja oikeushistorian professorina vuodesta 1902 alkaen aina vuoteen 1917. Tässä ominaisuudessa hän osallistui pappissäädyn jäsenenä kaksille viimeisille säätyvaltiopäiville 1904–06. Helsingin yliopiston vararehtorina Serlachius toimi vuosina 1915–17. Lisäksi hän oli Helsingin kaupungin valtuutettuna 1912–14 ja Suomalaisen puolueen kansanedustajana toisen sortokauden aikana 1914–17.


title: Allan Serlachius

text: Tsaarivallan kukistumisen jälkeen suomalaista puoluetta edustanut professori Allan Serlachius valittiin 26. maaliskuuta 1917 alkaen senaattoriksi kaikkia puolueita edustaneeseen Tokoin ja sen toimintaa jatkaneeseen Setälän tynkäsenaattiin siviilitoimituskunnan päälliköksi 27. marraskuuta 1917 asti.


title: Allan Serlachius

text: Sen jälkeen entinen senaattori Serlachius toimi juuri itsenäistyneen Suomen tasavallan asianhoitajana ja myöhemmin erikoislähettiläänä ja täysivaltaisena ministerinä Norjan Kristianiassa eli nykyisessä Oslossa 1918–19. Korkeimman oikeuden jäsenenä eli oikeusneuvoksena Serlachius toimi 1925–35.


title: Takykiniini

text: Takykiniinit (kreik. "takhy's" = nopea, kreik. "kίnei'n" = liikuttaa) ovat peptidineurotransmittereita hermosoluissa. Niiden nimitys määräytyy niiden nopeasta kyvystä supistaa sileitä lihaksia. Niille on yhteistä C-terminaalinen aminohapposekvenssi Phe-Xaa-Gly-Leu-Met-NH, missä Xaa on aromaattinen tai alifaattinen aminohappo.


title: Takykiniini

text: Takykiniinejä ovat ainakin substanssi P (SP), neurokiniini A (NKA, tunnetaan myös substanssi K:na) ja neurokiniini B (NKB). Ihmisellä takykiniinejä on mustatumakkeessa ja striatumissa. Lisäksi substanssi P:tä on runsaasti selkäytimen takajuuren sekä suolen hermosoluissa.


title: Takykiniini

text: Takykiniinit vaikuttavat neurokiniinireseptoreihin (NK), joita tunnetaan tällä hetkellä kolme erilaista (NK1, NK2 ja NK3). Neurokiniinireseptorit ovat G-proteiinikytkentäisiä reseptoreita.


title: Saudi-Arabian rial

text: Rial (valuuttakoodi SAR) () on Saudi-Arabian rahayksikkö. Se kirjoitetaan arabiaksi ر.س tai SR.


title: Saudi-Arabian rial

text: Saudi-Arabiassa on käytössä 1, 5, 10, 50, 100 ja 500 rialin arvoisia seteleitä ja 5, 10, 25, 50 ja 100 halalan arvoisia kolikoita.


title: Talonpojan taival

text: Talonpojan taival on 45 km:n pituinen retkeilyreitti Ylä-Karjalan -Kainuun maisemissa. Se lähtee Valtimon Puukarista Puukarin Pysäkiltä ja kulkee erämaita pitkin. Matkalla reitti risteää UKK-reittiä. Reitti vie Murtovaaran talomuseon kautta Sotkamon Hiidenportin kansallispuistoon ja päättyy Nurmeksen Peurajärven retkeily-kalastusalueelle. Reitin varrella on yksi vuokra- ja yksi autiokämppä sekä 3 laavua ja 5 nuotiopaikkaa. Alkumatkalla Puukarissa ylitetään Välijoki köysivetoisella lautalla. Katinhännän vuokrakämppä on 6,5 km:n päässä Halmejärven länsipuolella.


title: Talonpojan taival

text: Maisemalle ovat ominaisia mm. kaskenpolton jäljiltä syntyneet koivikot. Halmejärven itäpuolella on paljon karuja kankaita ja louhikoita. Reitin varrella on metsät ovat enimmäkseen kuusivaltaista, tuoretta mustikkatyypin metsää. Vanhaa metsää haapoineen on Murtovaaran alueella. Reitin suot ovat pääosin ojitettuja rämeitä.Linnuista on reitillä tavattuja mm. ampuhaukka, mehiläishaukka, helmipöllö, huuhkaja sekä pohjoiset taigametsien lajit, kuten kuukkeli, järripeippo ja pohjansirkku. Metsäkanalintuja tavataan usein. Reitillä on onnekkaalla mahdollisuus nähdä vilahdus suurpedoistamme.


title: Rial

text: Rial tarkoittaa seuraavia:


title: Lean

text: Lean-ajattelu on johtamisfilosofia, joka keskittyy seitsemän erilaisen turhuuden (tuottamattoman toiminnon) poistamiseen. Sen avulla pyritään parantamaan asiakastyytyväisyyttä, parantamaan laatua, pienentämään toiminnan kustannuksia ja lyhentämään tuotannon läpimenoaikoja. Lean pyrkii siihen, että oikea määrä oikeanlaatuisia oikeita asioita saadaan oikeaan aikaan ja oikeaan paikkaan ja oikean laatuisena. Samaan aikaan vähennetään kaikkea turhaa ja ollaan joustavia sekä avoimia muutoksille. Leanissa on keskeistä tunnistaa ja eliminoida hukka nopeasti ja tehokkaasti, pienentää kustannuksia sekä parantaa laatua. Hukalla tarkoitetaan ylimääräisiä, tuottamattomia toimintoja jotka hidastavat prosessia tai tuottavat tarpeettomia kustannuksia. Hukka on seurausta prosesseissa tapahtuvista vioista ja virheistä, jotka vaihtelu aiheuttaa. Jos poistetaan vain hukkaa, hukka tulee aina uudestaan koska hukan syytä ei ole poistettu, vain "oire". Arvoa tuottamattomiksi toiminnoiksi tai turhiksi asioiksi lasketaan:Näiden ongelmien poistamiseen Lean-ajattelu tarjoaa useita työkaluja, kuten jatkuvaa kehittämistä, imuohjausta (Kanban) ja virhemahdollisuuksien eliminointia prosessista.


title: Lean

text: Lean on muodostettu pääosin Toyota Production Systemin (TPS) periaatteiden pohjalta. Sanana Lean esiteltiin ensimmäisen kerran 1990-luvun myyntimenestyksessä, Womackin ja Jonesin kirjoittamassa kirjassa "The Machine That Changed the World". Kirja kertoo Toyotan menestyksestä ja autoteollisuuden muutoksista Lean-tuotantoa kohti ja esittelee viisi ydinkonseptia:Leania käytetään yleisesti projektinhallinnassa. Lean-projekteissa tavoitellaan asiakkaille arvonlisäystä pienemmillä resursseilla. Leanin projektinhallinnan etuja ovat:


title: Dennis Hopper

text: Dennis Hopper (17. toukokuuta 1936 Dodge City, Kansas, Yhdysvallat – 29. toukokuuta 2010 Venice, Kalifornia, Yhdysvallat) oli yhdysvaltalainen näyttelijä ja elokuvaohjaaja. Hän näytteli lähes 200 elokuvassa tai televisiosarjassa. Hopper oli lisäksi tuottelias valokuvaaja, taidemaalari ja kuvanveistäjä.


title: Dennis Hopper

text: Hopper syntyi Dodge Cityssä Kansasin osavaltiossa ja teki nuorena elokuvia muun muassa James Deanin kanssa. Jouduttuaan huonoihin väleihin Hollywoodin nimimiesten kanssa hän muutti New Yorkiin ja opiskeli siellä Lee Strasbergin näyttelijäkoulussa. Hän esiintyi televisiossa useissa sarjoissa yhteensä yli 140 jaksossa. Ura kokoillan elokuvissa jatkui vuonna 1967. Hän teki 2–7 elokuvaa vuodessa neljänkymmenen vuoden ajan.


title: Dennis Hopper

text: Hopperin ohjaustöistä kenties tunnetuin on 1960-luvun sukupolvea moottoripyöräilijöiden kautta kuvaava "Easy Rider – matkalla" (1969), jonka hän myös käsikirjoitti. Hopperilla oli koko 1970-luvun vakavia alkoholi- ja huumeongelmia, mutta hän teki silti useita elokuvia, kuten "Amerikkalainen ystävä" ja "Ilmestyskirja. Nyt".


title: Dennis Hopper

text: Hän raitistui 1980-luvulla ja teki näyttävän paluun valkokankaalle vuonna 1986 David Lynchin ohjaamassa elokuvassa "Blue Velvet – ja sinisempi oli yö". Hopper oli ollut pitkään Hollywoodin "pahan pojan maineessa", minkä vuoksi hänen oli ollut vaikea saada rooleja. Hänet tunnettiin myös vaikeasta asenteestaan ja vaihtelevasta käyttäytymisestään. Elokuvassa Hopperin esittämä hahmo Frank Booth omaa monia piirteitä, kuten riippuvuuden huumausaineista, joista Hopper itse oli kärsinyt vasta hetki sitten. Hopper vaatikin saada roolia Lynchiltä todeten: ”Minä olen Frank.” Uuden läpimurtonsa jälkeen hänet nähtiin muun muassa elokuvissa "True Romance" ja "Waterworld" sekä "Speed – Kuoleman kyydissä", joka oli hänen uransa suurin taloudellinen menestys.


title: Dennis Hopper

text: Hopper on myös lainannut ääntään videopeleihin "Hell: A Cyberpunk Thriller", "Black Dahlia" ja "".


title: Dennis Hopper

text: Hopper sai tähden Hollywood Walk of Famelle 26. maaliskuuta 2010.


title: Dennis Hopper

text: Vuonna 2009 hän sairastui eturauhassyöpään. Kun syövän todettiin metastasoituneen luihin asti, hänelle ennustettiin kuukauden verran elinaikaa. Hopper kuoli 29. toukokuuta 2010.


title: Dennis Hopper

text: Pitkän uransa aikana Hopper ehti työskennellä useiden kuuluisten näyttelijöiden kanssa, joista mainittavimpia olivat James Dean, Rock Hudson, Elizabeth Taylor, Burt Lancaster, Kirk Douglas, Clint Eastwood, John Wayne, Jack Nicholson, Marlon Brando ja Brad Pitt.


title: Dennis Hopper

text: Dennis Hopper avioitui viisi kertaa. Ensimmäisen vaimonsa Brooke Haywardin kanssa (1961–1969) kanssa hän sai tyttären Marin. Laulaja Michelle Phillipsin kanssa avioliittoa kesti vain kaksi viikkoa vuonna 1970. Hopper ja Daria Halprin avioituivat vuonna 1972, ja heille syntyi tytär Ruthanna. Avioero tuli vuonna 1976. Seuraava vaimo oli Katherine LaNasa vuosina 1989–1992, ja he saivat Henry-nimisen pojan. Hopper solmi viimeisen, pitkäaikaisimman avioliiton Victoria Duffyn kanssa vuonna 1996, ja he saivat Galen-nimisen tyttären. Tammikuussa 2010 Hopper haki avioeroa, mutta se ei ehtinyt astua voimaan ennen hänen kuolemaansa. Dennis Hopperilta jäi myös kaksi lastenlasta.


title: Orbiter

text: Orbiter on Martin Schweigerin luoma avaruuslentosimulaattori Windowsille. Ensimmäinen versio ilmestyi marraskuussa 2000 ja ohjelman kehitys jatkuu edelleen. Viimeisin versio 100606 on vuodelta 2010. Ohjelma on ilmaiseksi ladattavissa, mutta ohjelmakoodi ei ole julkinen. Käyttäjällä on valittavissaan useita erilaisia avaruusaluksia, osa niistä realistisia kuten avaruussukkula ja osa fiktiivisiä, kuten Delta-glider.


title: Orbiter

text: Orbiter pyrkii realistisuuteen alusten liikkeiden mallintamisessa. Aluksilta löytyy eri suuruisia työntövoimia ja ominaisimpulsseja, jotka määräävät, millaisiin ratamuutoksiin ne kykenevät. Planeettojen ilmakehissä lentely on sekin pyritty mallintamaan realistisesti ja käyttäjä voi myös tarkastella alukseen vaikuttavia voimia. Telakoinnit avaruudessa ovat mahdollisia ja niiden kautta käyttäjä huomaa kolmiulotteisen navigoimisen vaikeuden. Ohjelmassa pystyy halutessaan myös valitsemaan loppumattoman polttoainetankin. Vakiomoodissa alus on vaurioitumaton, mutta vauriot saa halutessaan päälle, mikä tekee lentämisestä todella vaativaa.


title: Orbiter

text:
Orbiter keskittyy avaruuslennon realistisuuteen eikä niinkään silmänruokaan ja taivaankappaleiden tutkiskeluun kuten Celestia.
Orbiterin peruspaketista löytyy Aurinkokuntamme kahdeksan planeettaa suurimpine kuineen. Näkymää voi tarkastella realistisesti tai maisemaan voi lisätä kohteiden nimiä ja planetaarion koordinaatistot sekä tähtikuviot. Aloituspaikaksi simulaatiolle voi valita haluamansa planeetan useista eri vaihtoehdoista. Tähtienväliset lennot eivät nykyisellään ole perus-Orbiterissa mahdollisia, mutta muutamat lisäosat mahdollistavat sen.


title: Orbiter

text: Seuraavat alukset löytyvät asennuksesta valmiina;


title: Easy Rider – matkalla

text: Easy Rider – matkalla on Dennis Hopperin ohjaama yhdysvaltalainen elokuva vuodelta 1969. Se kuvaa 1960-luvulla aikuistunutta sukupolvea nuorten moottoripyöräilijöiden kautta. Elokuvan käsikirjoittivat Peter Fonda, Dennis Hopper ja Terry Southern. Fonda ja Hopper näyttelivät pääosia, kahta nuorta miestä Wyattia ja Billyä, jotka ”lähtivät etsimään todellista Amerikkaa, mutta eivät löytäneet sitä”. "Easy Rider" on Jack Nicholsonin ja Dennis Hopperin läpimurtoelokuva. Vuonna 1998 se valittiin ”kulttuurisesti, historiallisesti tai esteettisesti merkittävänä” elokuvana säilytettäväksi Yhdysvaltain kongressin kirjaston National Film Registryssä.


title: Easy Rider – matkalla

text: "Easy Rider" kuuluu road movien lajityyppiin. Halvalla tehdystä independent-elokuvasta muodostui uuden sukupolven ja murroksen aikakauden tunnus. Elokuvan alle puolen miljoonan dollarin budjetti oli jo vuonna 1969 tuottanut yli 19 miljoonaa dollaria. Se on tavallaan jatkoa Roger Cormanin Helvetin enkelit -aiheiselle elokuvalle "Helvetin jengi" (1966), jossa Fonda oli näytellyt. Elokuvaa pidetään yhdysvaltalaisen vastakulttuurielokuvan virstanpylväänä, ja sikäläisittäin ”mittatikkuna eräälle sukupolvelle”, joka ”otti valtaansa koko kansan mielikuvituksen”. Sen on sanottu kuvastaneen Vietnamin sodan ajan synnyttämää jakautumista yhdysvaltalaisessa kulttuurissa vakiintuneeseen järjestelmään ja sitä vastustavaan alakulttuuriin.


title: Easy Rider – matkalla

text: Elokuva on runsaat kymmenen vuotta aiemmin ilmestyneen Jack Kerouacin beatromaanin "Matkalla" jälkeläinen suoraan alenevassa polvessa.


title: Easy Rider – matkalla

text: Elokuvan päähenkilöt ovat Wyatt, lempinimeltään ”Captain America” (Fonda), ja Billy (Hopper). Nimet tuovat mieleen menneiden aikojen länteen ratsastajat Wyatt Earpin ja Billy the Kidin. Nykyajan cowboyt Wyatt ja Billy matkaavat Los Angelesista itään, sinne missä lännen raja aikoinaan oli, amerikkalaisen unelman perässä kohti tuntematonta. Heidän asuissaan on niin perinteisiä isänmaallisia tunnuksia kuin yksinäisyyden, rikollisuuden ja vieraantumisen vertauskuvia: Yhdysvaltain lippu ja toisaalta cowboy-koristeita, pitkät hiukset ja huumeet.


title: Easy Rider – matkalla

text: Tarinan alussa Wyatt ja Billy käyvät kokaiinikauppaa saadakseen matkarahat. Määränpäänä on Florida, jonne heidän on tarkoitus vetäytyä ”eläkkeelle”, mutta sitä ennen he poikkeavat hippiyhteisössä matkalla New Orleansiin Mardi Gras'han. Huono käytös heittää heidät vankilaan, jossa istuu myös alkoholisoitunut juristi George Hanson (Nicholson). Hanson liittyy seuraan, kun kaverukset jatkavat matkaa. Kun New Orleans on jätetty taakse, Billy riemuitsee amerikkalaisen unelman saavuttamisesta, mutta Wyatt toteaa realistisesti: ”Me mokattiin.” Elokuvan loppu on synkkä.


title: Easy Rider – matkalla

text: Pääosia "Easy Riderissa" näyttelevät Fonda ja Hopper. Fonda tuotti sen, ja se oli Hopperin ensimmäinen ohjaustyö. Se oli Nicholsonin ensimmäisiä elokuva ja hänen todellinen läpimurtonsa. Hän sai roolistaan kiitosta ja oli ehdokkaana sivuosa-Oscarin saajaksi.